بۆ ساڵڕۆژی کۆچی شێرکۆ بێکه‌س.\nوا هاته‌وه بۆ باخی شار، بۆ دوا جڤینی ماڵئاوایی له ئازیزان، گه‌ڕایه‌وه بۆ زێدی حکایه‌ته‌کانی شه‌وانی دایکی و به‌یانیانی خوایه وه‌ته‌ن ئاواکه‌ی باوکی، واهاته‌وه...ئه‌مجاره‌یان هه‌ر خۆی و هه‌گبه‌که‌ی شانی نیه، هه‌ر خۆی و جانتا ڕه‌شه‌که‌ی ده‌ستی و چاویلکه‌که‌ی چاوی و دووکه‌ڵی جگه‌ری نیه، ئه‌مجاره‌یان ته‌نها و بێکه‌س و ته‌نانه‌ت مناڵه سیا به‌خته بێ باوکه‌که‌ی ڕۆژانی جه‌ژن نیه له ته‌نیشت دایکه کڵۆڵه‌که‌یه‌وه بگری بڵێ ( جه‌ژنانه‌م ئه‌وێ دایه جه‌ژنانه، کراسی تازه و قۆنه‌ر و عانه)، له یاده‌وه‌ری ئه‌و ڕۆژانه‌ی مناڵیدا (تریفه‌ی هه‌ڵبه‌ست)ه‌که‌ی ئه‌شکی خوێنین به‌سیمای غه‌مباری یه‌ک به یه‌کی هۆنراوه‌کانی دا دێته‌خوار.\n(که‌ژاوه‌ی گریان)ه‌که‌ی بۆ ئه‌م کۆچ و مه‌رگه دڵته‌زێنه ڕه‌شپۆشه وه‌ک دایکی شه‌هیدانی وڵات، (دوو سرووده کێوی)ه‌که‌ی سه‌ر ئه‌و کێو و شاخانه دوو به دوو به‌قژ ڕنین و سنگ کوتان و سه‌ر کوتان دێنه‌خوار و هه‌ر هاوار و گریانیانه.\nئه‌بینم وا هه‌ڵۆکه‌ی (داستانی هه‌ڵۆی سوور) بۆ یه‌که‌م جار له دیرۆکی نوسینه‌کانتدا لووتکه به‌رزه‌که‌ی جێهێشت له‌دوای که‌ژاوه‌ی ته‌رمه‌که‌ته‌وه ئه‌ناڵێنێ و گه‌رمه‌شینیه‌تی، (ئاوێنه بچکۆله‌کان) هه‌موو تێکڕا بوونه سکرینی گه‌ووره گه‌ووره‌ی سه‌ر شه‌قامی شاره‌کان مه‌راسیمی پێشوازی و به‌خاک سپاردنی تۆ په‌خش ئه‌که‌ن.\nله‌وێ له‌شاخ له‌ناو (که‌شکۆڵی پێشمه‌رگه)ش دا له‌گه‌ڵ گریان و هه‌نسکی شمشاڵه‌که‌ی کاروانی شه‌هیدان کۆڕی شین و ماته‌م گه‌رمه، ئه‌مجاره‌یان به‌فری سه‌ر (دابان) گڕ ناگرێت مه‌خابن ئه‌ویش ئه‌گری له‌گه‌ڵ باران و داستانه‌کانی شاخ گوێیان گرتووه له (هه‌ژاری زاڵ) وا له ئیزگه‌که‌وه به‌یاننامه‌ی پرسه‌داری دوای مه‌رگی تۆ ئه‌خوێنێته‌وه.\nله‌م که‌رنه‌ڤاڵی به‌خاکسپاردن و ماڵئاوایی له تۆ شاعیر په‌پووله‌کانی (ده‌ربه‌ندی په‌پووله) هه‌موو ده‌ربه‌نده‌کانی ژیانیان جێهێشت له‌گه‌ڵ (نالی) و (حه‌بیبه) و بادی خۆش مرووردا وا که‌وتنه‌ڕێ بۆ باخی شار، له تۆماری (خاچ و مار و ڕۆژمێری شاعیرێک) سه‌رجه‌م لاپه‌ڕه‌کانی ئه‌و ڕۆژمێره بووه به دیرۆک و به‌رواری کات و ساتی کۆچ و مه‌رگی تۆ.\nئه‌مێستاکه بۆنێکی گه‌لێک نامۆ و ناوازه له‌گوڵه‌کانی (بۆننامه)که‌ت دێت له‌گه‌ڵ بۆن کردنی هه‌ر یه‌کێک له‌و گوڵانه چاوه‌کانمان پڕ ئه‌بێت له ئاو هێدی هێدی به‌سیمای غه‌مبارماندا دێته خوار، ببینن وا له‌و بیابانانه‌ی خواره‌وه له ئه‌نفالستانی عروبه‌ی قه‌حطان و ده‌حام و حه‌مدانه‌وه له (گۆڕستانی چراکان) 182 هه‌زار چرا له‌گه‌ڵ بیستنی کۆچی تۆ هه‌ستانه‌وه به‌ده‌م ئێش و ئازاری جه‌سته‌و خه‌م و مه‌راقی ڕۆژی حه‌شری بیابانه‌وه به‌ڕێ که‌وتن ئێواره‌ی پێش گه‌یشتنی که‌ژاوه‌ی ته‌رمه‌که‌ت ئه‌وانیش گه‌یشته‌نه باخی شار کردیانه چراخان.\nله‌م ساته‌دا که شیعر کۆستی که‌تووه به‌ده‌ست ڕوومه‌تی په‌یڤ و خه‌یاڵ و وێنه و کێش و سه‌روای ئه‌ڕنێ ئاپۆرای شاعیران و شه‌یدایانی په‌یڤی تۆ له‌مبه‌ر و له‌وبه‌ری ڕاسته شه‌قامه‌کان له ده‌روازه‌وه تا ئه‌گاته باخی شار مات و مه‌لوول، غه‌مبار و دڵشکاو ڕاوستاون خۆت واته‌نی (له پۆپه‌وه تا به‌ری پێ) خه‌م و گریانیان لێ ئه‌تکێ..هه‌موو تێکڕا به‌بێده‌نگی ڕاوستاون وێنه‌ی تۆ له‌سه‌ر سنگیانه، وێنه‌ی تۆ له‌سه‌ر دڵیانه ده‌ستێکان به‌رز کردۆته‌وه بۆ دوا ماڵئاوایی و به‌ده‌سته‌که‌یتریان ئه‌م دیوانه شیعریانه‌یان به‌رزکردۆته‌وه (کازیوه، کاوه‌ی ئاسنگه‌ر، ئاسک، ڕووبار، من تینووێتیم به‌گڕ ئه‌شکێ، ئافات، خۆم...ئه‌و کاته‌ی باڵنده بووم، ئێوه به خۆشه‌ویستیم ئه‌سپێرن، کورسی، له گووڵه‌وه هه‌تا سووتوو، سرووده به‌ردینه‌کان، زێ و زنه، ملوانکه، پایزه میوان).\nئه‌مێستاکه له‌م تاراوگه پڕ له حه‌سره‌ته‌ی غوربه‌ته‌وه به‌م چاوانه‌م ئه‌بینم ئه‌و کچه‌ی دیوانی (ئێستا کچێک...نیشتمانمه) ڕه‌شپۆش سه‌ر و قژ شێواو به‌هه‌ردوو ده‌ستی وه‌ک ده‌ڤی ده‌روێش سنگی ئه‌کوتێ ئه‌گری و ئه‌ناڵێ و گه‌رمه‌شینیه‌تی..که‌تۆته‌ڕێ بۆ باخی شار به‌ده‌م شیوه‌ن و گریانی ڕێگاوه تاوێک بۆ کۆچی تۆ ئه‌گری و تاوێکیش بۆ ئه‌و نیشتمانه‌ی دوای ئازادی ڕۆژانه به‌به‌رچاوی خه‌ڵکه‌که‌یه‌وه به‌ش به‌ش و هه‌رزان فرۆش ئه‌کرێت.\nله‌به‌رده‌م دروازه‌ی باخی شاردا مردن گه‌یشت فریای ماڵئاویی کردن نه‌که‌وتی بۆ یه‌کجاری چوویته ئامێزی خۆشه‌ویستی خاک و ڕۆیشتی بۆ سه‌فه‌رێکی ئه‌به‌دی، له‌دوای کۆچ و سه‌فه‌رت پایزه وه‌رزی هۆنراوه، گه‌ڵاڕیزانه له دیوانی شیعر و قه‌سیده چ پایزێک و چ وه‌رزی خه‌زان و نه‌هاتی چ ساڵێکی شوومی شاری ڕۆشنبیری بوو ساڵی پار گه‌ڵای ته‌مه‌نی تۆی شاعیر و باڵابه‌رزی شانۆکار، دڵپاکی هونه‌رمه‌ند، نێرگزی سترانبێژی بێ ئه‌نوا و مه‌ینه‌تباری شار له وه‌رزێکدا پێکه‌وه وا زه‌رد ببن و هه‌ڵبوه‌رێن.\nتۆ ئێستا نه‌ته‌نهایت و نه‌بێکه‌سی له باخی شار.... ڕۆژانه خه‌ڵکی دێنه لات، ڕۆژانه کچ و کوڕی عاشق له‌ژێر داره‌کانی ته‌نیشت گۆڕه‌که‌ت ژوان ئه‌گرن، له‌به‌ر چاوی تۆدا ئاوێزانی یه‌کدی ئه‌بن، ماچ یه‌کتری ئه‌که‌ن گوڵی سووری ڤه‌له‌نتاین له‌سه‌ر گڵکۆت دائه‌نێن و ئه‌ڕۆنه‌وه، ئه‌ڵێن ئێستا باخی شار ڕه‌نگ و بۆنی شیعری گرتووه، قه‌د و لقی دره‌خته‌کان بۆته باڵای به‌رزی شیعر، گه‌ڵاکانیشیان بوونه‌ته حه‌رف و په‌یڤی هۆنراوه، چراخانێکه شه‌وانه شیعر شه‌وکۆڕی تیادا ئه‌به‌ستێ و هه‌واری نوێ لێ هه‌ڵداوه، به‌یانیانیش پۆلێک نه‌وره‌سی به‌فرین له‌ئاسمانی ئه‌و باخه‌دا ئه‌سووڕێنه‌وه‌و هه‌ریه‌که‌و دیوانێکی شیعری تۆی پێیه به‌ده‌نگێکی جودا له‌وانی تر کۆپله شیعرێکت ئه‌خوێنێته‌وه، ئه‌م ده‌نگه ناوازانه‌و ئه‌م وێنه شیعریانه تێکه‌ڵ و ئاوێته‌ی یه‌ک بوون خه‌ڵکی شاریان سه‌رسام و مه‌ست کردووه.\nهه‌ن زۆر له‌وه زیاتر ئه‌ڕۆن ئه‌ڵێن شه‌وانه دره‌نگان له ده‌یجووری بێ ده‌نگ و ئارامی باخه‌که‌دا که‌سێکی سپی پۆش ئه‌بینن نورانی وه‌ک مه‌حوی، ڕیشی له ڕیشی نالی ئه‌چێ، سیمای له مه‌وله‌وی، باڵای وه‌ک قانع، گۆچانه‌که‌ی پیره‌مێردی به‌ده‌سته‌وه‌یه، سداره‌که‌ی بێکه‌سی باوک له‌سه‌ریه‌تی، زامی گولله‌بارانی ساڵی ٦٣ به‌سه‌رتاپای جه‌سته‌وه‌یه‌تی، وه‌ک پیاوه ئازیز مه‌رده‌که‌ی ناو هه‌ڵه‌بجه ڕه‌ینکۆته‌که‌ی به‌سه‌ر شانیه‌وه‌یه‌تی ئه‌گری و به‌ئه‌ژنۆکانی ئه‌کێشێ، له‌و ناوه‌دا سه‌راسیمه ئه‌ڕوات و دێ، جار جار له‌سه‌ر گۆڕکه‌ت ئه‌وه‌ستێ، به ده‌سه‌سڕه‌که‌ی باخه‌ڵێ فرمێسکی چاوانی ئه‌سرێ، نه‌ک جارێک هه‌زاران جار به‌ده‌نگ و سۆزی مقامی سه‌فه‌ری (چالاك) و (دیلان)ه‌وه تۆی میوانی ناوازه‌ی باخ ئه‌لاوێنێته‌وه ئه‌ڵێ:\nبه‌بێ به‌زمی حوزووری شیعری تۆ\nحه‌رامم کردوه له‌خۆم هۆنراوه\nنه‌وه‌ک بشکێ به نه‌شئه‌ی شیعر\nخوماری شیعری شێرکۆیی\nله شیعرستانه‌که‌ی مندا هه‌تا ئێستا شیعر ڕۆیه\nکه که‌س نیه پێم بڵێ بۆ وا زوو شێرکۆ ڕۆیی.\n• له‌کۆتایی ئه‌م نوسینه‌دا جۆره‌تێکه‌ڵاو بوونێک له‌گه‌ڵ شیعرێکی (مه‌حوی)دا هه‌یه بێ خواستی خۆم کۆچی بێکه‌س ئه‌م تێکه‌ڵاو بوونه‌وی سه‌پاند.\n• به‌شێکی ئه‌م نوسینه پار له‌گه‌ڵ هێنانه‌وه‌ی ته‌رمی بێکه‌سدا بڵاوبۆوه به‌ڵام زۆر به‌په‌له‌و ناته‌واو بوو ئه‌مساڵ له‌گه‌ڵ زیاد کردنی چه‌ند په‌ره‌گرافێک حه‌زم کرد بۆ ساڵڕۆژه‌که‌ی بڵاوی بکه‌مه‌وه.


رامانی ژنێک لە بەردەم ئاوێنەدا.\nکە دەچوویتە بەر ئاوێنە تەنێ لە خۆت رادەمای.. رامانەکی قۆڵ؛ تەواو رۆدەچووی و پتریش سەرنجی خۆت دەدا، نەتدەتوانی خۆت شیتەڵ بکەی؛ نها پرسیارت دە خۆ دەکرد و لە خۆت دەپرسی: ئەمن کێم؟ ئەمن هەم؟ لۆ چ هەم؟ دە نێو ئەو چەند پرسەدا خۆت ون دەکەی و شەرم دە خۆت دەکەی تەماشای خۆت بکەی.\nنەینۆکەکە جێدەهێڵی و دە کووچەی ژۆرێکدا مات و ترسنۆکانە رۆدەنیشی.. پەنا لۆ فنکەفنک و گریان دەبەی و پتر خۆت لاواز نیشان دەدەی؟ لەپڕ سەدان پرسیار لە دەور و سەرت خۆیان نەشونما دەکەن، هێرشت لۆ دێنن؛ ناتوانی دەست لۆ هیچیان ببەی..\nدەچیتەوە بەر ئاوێنە کە سەرنجی خۆت دەدەی دەبینی روخسارت داڵدەی جیهانێک دە خەمی داوە، ئەو خەمەی لە دەسپێکی بوونتەوە وەک هاوڕێیەکی بێزەوەر خۆری ئاوا نابێ؟ لە خۆت دەڕۆنی و پرچت شانە دەکەی دووبارە پرسەکان هێرشت لۆ دێنن؟ پرسەکان پەیوەستن بە شیکاری تێهزرین و وردبوونەوە لە خودی خۆت و رەگەزت.. ئەو شیکارەش (هۆش و ئاگا)یی گەرەکە.. دەبێ لە پرسەکان چنگی خەی..\nهەر وە دیار نەینۆکەکە هەردەستیە سەر پێیان.. رامانێکی قۆڵ داتدەگرێ و لەگەڵ خۆت قسان دەکەی.. خۆت وە خۆت دبێژی: (ئەوە ئەمنم)؟ وەڵامت ناداتەوە.. هەردەم لەو پرسیارە بێ وەڵامانە تۆقیوی!\nلە نووکی پەنجەتەوە تا کەللەی سەرت لە جەستەی خۆت دەڕوانی.. دووبارە دەپرسی ئەمن کێم و لۆ چ هەم؟ هێز بە جەنجاڵیی بیرکردنەوەی داگیرکرات دەدەی..\nلە سەراپای لەشت دەڕۆنی.. ئاخێک هەڵدەکێشی و ئای جەستەم - جەستەی شەکەتم - دەگەڵ خۆت دەکەویە گۆکردن؛ لۆ وا جەستەی شەکەتم ترپاتی تەڕاتیی تێدا نەماوە.. لە خۆت دەپرسی ئایا خۆم خاوەنی جەستەی خۆمم؟ بیر دەکەیەوە و وەڵامەکەت وە "نەخێر" وە رووی خۆتدا دەدەیەوە.. خەم پتر لە روخسارت رۆدەنیشی و هەناسەی ناخت وەک ئاگرێک گڵپە دەکا.. دەپرسی ئەدی کێ خاوەنی جەستەی منە؟\nچەندبارە لە خۆت دەڕۆنی.. کەمێک لە ئاوێنەکە نزیک دەبیەوە.. دەهزری، سەرنجی جەستەی داگیرکرات دەدەی.. دەست لە جەستەت دەخشێنی لە دڵنیابوون کە وەخۆت وەیە؟ ناتوانی هیچ بکەی و دەستەوەستان و غەمگینانە دەوەستی.. خەم و پرسیار روخسار و هزرت دادەپۆشن، داپۆشین وە واتای دەستنەبردن لۆ هێما و رازی مەژییت؟! (هەموو رامان و تێهزرینەکەت تەنێ ئەو هێما و رازەیە.. بەوانە دەگەیە بەرهەمی نایابی ژیان) لە کۆشان ناوەستی و شێتی ئەوەی هۆکاری کۆیلە و کۆتکراوی خۆت بدۆزیەوە..\nپتر دە خۆت قۆڵ دەبیەوە.. پەنجەکانت دەکەی بە شانە و وە نێو پرچتدا دەیهۆنیەوە و لە کەللەی سەرت رادەمێنی.. رامانێک هەرگیز وەها لە ژیانت رانەمای؟! چاوەکانت زەق و ئەبلەق دەبن.. ئای (ئاوەز)م.. درک وە ئاوەز دەکەی و کۆشش دەکەی ئاوەز پەیدۆزکەی!؟ دان وە خۆت دادەگری..\nتەماشای خۆت دەکەی و دەگەڵ خۆت دەدوێی.. کوا ئاوەزم؟؟ کێ بردویەتی.. کەسی داگیرکەر کێیە..؟؟ بیر لەو هۆکارانە دەکەیەوە کە سەردەمێکە داگیریان کردووی....؟؟ لە کۆتایی ئەو هێن و منهێنەدا خۆت پەیدۆزدەکەی و درک وە هۆیەکان دەکەی، دەنگ هەڵدەبڕی و تیشکیان دەخەیە سەر فەرهەنگ، چونکو زێپەرستی نێرینە، دەبەنگیی و گەمژەیی خۆم، نەریتی داسەپا، دین.. زەردەخەنە دەکەی.. سەرنجی خۆت دەدەی.. شەرمی نەزانیی و دەبەنگیی داتدەگری؟! لە خۆت پرسی: ئەمن کێم؟ ئایە ئەمن هەم؟ لۆ چ هەم؟ هەموو ئەو پرسیارانە پێویستی وە شیکاری تێڕامان - ئاگا و هۆشیاریی هەبوو کە من نەمبوو.. چونکێ ئەز نە خاوەنی جەستەی خۆم بووم نە خاوەنی هزر و تێڕامانی خۆم بووم، نوکە دەتوانم هەرچی هێما و رازی داسەپای شاراوە هەیە وە سانایی تێکیانبشکێنم.


وه‌زیری خوێندنی باڵا: له چه‌ند رۆژی داهاتوو زانكۆلاین كارا ده‌كرێت و ئه‌مساڵ خوێندنی ماسته‌ر و دكتۆر ده‌كرێته‌وه\nسەرەتا › كوردستان 24 › وه‌زیری خوێندنی باڵا: له چه‌ند رۆژی داهاتوو زانكۆلاین كارا ده‌كرێت و ئه‌مساڵ خوێندنی ماسته‌ر و دكتۆر ده‌كرێته‌وه\n2019/09/05 | 09:45\nوه‌زیری خوێندنی باڵای حكوومه‌تی هه‌رێمی كوردستان، ئارام محه‌مه‌د رایگه‌یاند، له چه‌ند رۆژی داهاتوو، زانكۆلاین كارا ده‌كرێت و ئه‌مساڵ خوێندنی ماسته‌ر و دكتۆر ده‌كرێته‌وه.\nئه‌مڕۆ پێنجشه‌ممه له شاری هه‌ولێری پایته‌ختی هه‌رێمی كوردستان، به چاودێری مه‌سرور بارزانی، سه‌رۆكی حكوومه‌تی هه‌رێمی كوردستان، كۆنگره و پێشانگه‌ى رۆژهه‌ڵاتى ناوه‌ڕاست بۆ خوێندن و ته‌كنه‌لۆژيا و قوتابيان ده‌ستی به كاره‌كانی كرد.\nئه‌م كۆنگره‌یه به گه‌وره‌ترين كۆڕبه‌ند و به‌يه‌كگه‌يشتنى زانكۆ و په‌يمانگه و قوتابخانه و ته‌كه‌نه‌لۆژيا داده‌نرێت له‌گه‌ڵ فێرخوازان و بڕيارده‌ران و پسپۆڕانى ناوخۆ و نێوده‌وڵه‌تى كه‌رتى په‌روه‌رده و خوێندنى باڵا و تا رۆژی 8/9/2019 به‌رده‌وام ده‌بێت و رۆژانه له كاتژمێر 10:00 تا 6:00 ئێواره به كاتی هه‌ولێر چالاكییه‌كانی به‌ڕێوه‌ده‌چن.\nله میانه‌ی كردنه‌وه‌ی كۆنگره و پیشانگه‌كه، وه‌زیری خوێندنی باڵای هه‌رێمی كوردستان، ئارام محه‌مه‌د بۆ كوردستان24 گوتی: له چه‌ند رۆژی داهاتوو پلانی وه‌رگرتن كارا ده‌كرێت و له چاو ساڵانی رابردوو كورسی خوێندن زیاتر دابین كراوه.\nگوتیشی: له چه‌ند رۆژی داهاتوو رێنمایی خوێندنی ماسته‌ر و دكتۆرا ده‌رده‌چێت و توانای ئینگلیزیش ده‌خرێته چوارچێوه‌ی سه‌نته‌ره‌كانی زمان.\nله باره‌ی خوێندنی پارالێلیشه‌وه، وه‌زیری خوێندنی باڵا رایگه‌یاند، به ته‌ئكید كرێی خوێندن كه‌م ده‌كرێته‌وه.\nپێشتریش، له كۆبوونه‌وه‌ی ئه‌نجوومه‌نی وه‌زاره‌ته‌كه‌یدا، وەزیرى خوێندنى باڵا رایگه‌یاندبوو، دەمانەوێت رێنماییەکانى ماستەر و دکتۆرا بەشێوەیەک دابڕێژین رێگر بێت لە چوونە دەرەوەى سامانى نیشتیمانى وڵاتەکەمان.\nكۆنگرێس و پێشانگای (میتس) له‌لایه‌ن (ئێرا ئاربۆ) به هاوبه‌شیی یه‌كێتی زانكۆكانی نێوده‌وڵه‌تی و زانكۆی ئه‌مه‌ریكی له دهۆك و زانكۆی نۆلێج، رێكخراوه و كوردستان24 سپۆنسه‌ر و هاوبه‌شى ميديايى ئه‌و كۆنگره فراوانه‌یه و رۆژانه به‌چڕی رۆماڵی ده‌كات.


- بەشی هه‌فته‌م -\nئه‌ركی ڕەسەن بۆ هزری نوێی کۆمونەه‌یی ڕەسەن ل40.\nپێش هەموو شت بە بۆچوونی من، پێویستە لە بەکاربردنی واژەی (ڕەسەن)دا وردکار بین و هەروا بەتایبەت بۆ پەسەندەکردنی بیروباوەڕێك. چونکە هەموو لایەك خۆی پێ ڕەسەنتر و دروسترە، ئەگینا ئەم هەموو جیاوازییانە نەدەبوون. ڕاستییەکەی ڕەسەن، دەتوانێت ئامرزاێك بێت بۆ ڕەتکردنەوەی هەموو ڕه‌سه‌نییه‌ك.\nبە بۆچوونی من دەبوو وەها بنووسرێت، “ئەرکی بنچینەیی بۆ “هزری نوێی کۆمونیستی شۆڕشگێڕ”. چونکە ئەرکی ڕەسەن و ناڕەسەن بوونی نییە، بەڵکو بنچینەیی و لاوەکی هەیە، هەروەها بەپێی ئەوەی کە نووسەر کۆمەڵیك لایەن لە هزری کۆمونیستی کلاسیکدا ڕەتدەکاتەوە، کەواتە پێی کارا و تەبا نین و لە بەرامبەردا شتگەلێکی کارا یا شۆرشگێڕ دەخاتە ڕوو، نه‌ك ڕه‌سه‌ن و ناڕه‌سه‌ن، چونکه هیچ پێوه‌ر و ته‌رازوویه‌ك نییه، تا ڕه‌سه‌نی و ناڕه‌سه‌نی پێ دیاری بکه‌ین.\nوه‌لی له باری هه‌نووكه‌یدا به هۆی كۆتاییهاتنی ئه‌ركه‌كانی و پیربوون و ته‌واو بۆگه‌نبوونی و ده‌ركه‌وتنی بۆ تێكڕای گه‌ل ناتوانێ وه‌ك جاران ئه‌و هاوسه‌نگییه رابگرێ ل40\nبە بۆچوونی من، سەرمایەداریش هەروەك فیودالیزم ،قۆناخێکی پێویست نییە و بۆ پێگەیینی کۆمەڵگەی مرۆڤایەتی پێویستیش نابێت و وەها بۆچوونگەلێك لە هزری سۆشیالیستەکاندا بەگشتی و لە زۆربەی فێرگە هزرییەکاندا، بەرەنجامی زاڵیی بیری وردەبۆرجوای بووە و ئەگەر شۆڕشی کۆیلان بەسەرکەوتن بگەییشتایە، واتە نەهێشتنی سەروەری مرۆڤ بەسەر مرۆڤەوە یا شۆرشی جوتیاران و شارنشینان دژی فیئۆدالیزم و کلیسا بەسەرکەوتن بگەیشتایە، ئەوا هیچ کات بوار بۆ بەسەروەربوونی فیئۆداڵەکان و بۆرجواکان نه‌ده‌ڕه‌خسا و به جێگرتنەوەی چینی فیئۆدال و بۆرجوا لە جێی کۆیلەدارەکان کۆتایی نەدەهات، هەروەك چۆن تێكشکانی شۆڕشی ئۆکتۆبەر بە سەرهەڵدانی شێوازێکی دیاریکراو لە سەرمایەداری دەوڵەتی (میرایەتی تاکپارتیی) کۆتایی هات، جێگرتنەوەی سەروەرانی نوێ لە جێی کۆنە سەروەران، فیئۆداڵەکان لە جێی کۆیلەدارەکان و بۆرجواکان لە جێی فیئۆداڵەکان، بەرهەمی تێکشکان یا نەگەییشتنی شۆڕش بووە بە سەرکەوتنی یەکجاری، واتە لەناوبردنی سەروەری، هەر ئەوەش بووەتە هۆی گواستنەوەی ئەو سەروەرییە لە چینێکەوە بۆ چینێکی دیکە.\nبۆیە بە بۆچوونی من، هیچ کات بە سەروەربوونی ئەو چینانە پێداویستی نەبووە، تا ئەرکی مێژووییان هەبێت و بەسەر چووبێت. بەڵکو سەرکەوتنی شۆڕش وەك سەوزبوونی تۆوێکی سوودبەخشە، ئەگەر لە گیاکەڵە بژار بکرێت، ئەوا گەشە دەکات و ئەگەر گیاکەڵە بەسەریدا زاڵبێت، ئەوا لەناو دەچێت. ئەوەی کشتی شۆرشی کۆیلان و جوتیاران و کرێکاران، بەری ویستراوی بەدەستەوە نەدا، هۆی وەرگەرانی بوو بۆ جارەدڕکی چینە هەڵپەرسەتەکان. ئەوەش تەواو بۆگەن بووبێت، بە بۆچوونی من، هەر لەسەرەتاوە بۆگەن بووە و هیچ پۆزەتیڤییەکی تێدا نەبووە. چونکە تەنیا گۆڕینی شێوازی بەڕێوەبەرایەتی دەستەیەك بە دەستەیەکی دیکە بووە و هیچی لە چینایەتیبوونی کۆمەڵگە و سەروەری چینایەتی نەگۆڕیوە. هەروەها “دەرکەوتنی بۆ تێكرای گەڵ”، من پێموانییە، چونکە ئەوە زۆرینەی ناهوشیاری گەلە، کە سیستەمی سەرمایەداری بە بەشداری لە بەرهەمێینان و جەنگەکانی و دامودەزگەکانی و لەشکر و پۆلیس و دەستە تیرۆستەکانیدا دەپارێزێت، ئەگینا چینی بۆرجوا بەخۆی هێندە کەمایەتییەکی کەمە، بەشی پاسەوانی و پاراستینی دەسەلاتی چیبنایەتی لە گەورەترین شاری گۆی زەویدا ناکات، ئەگەر هەژماری هاوبەرژەوەند و زانا و بەڕێوەبەر و فیلۆسۆفەکانیشی بخەیتە سەر ئەوا بەشی فەرمانروەایەتی و پاراستنی دەسەڵاتی سەرمایە لە وڵاتێکی وەك عیراق ناکەن.\nبه‌رنامه‌یه‌ك یان رێگه‌یه‌ك له‌نێو خه‌باتی کۆمونیستی هه‌بێ بۆ زووتر به‌ڕێكردنی ئه‌ركه بۆرجوازییه‌كان كه تێیدا هه‌موو باره‌كانی ژیان گه‌شه ده‌ستێنێ و ژیان و گوزه‌رانی تێكڕای خه‌ڵك باشتر و گه‌شاوه‌تر ده‌ك هاوكاتیش بنه‌مایه‌كی هه‌مه‌لایه‌نه‌ی كۆمه‌ڵێكی پێشڤه‌ڕۆ له‌نێو چینه‌كانی كۆمه‌ڵ به تایبه‌تییش كرێكاران و زه‌حمه‌تكێشان پتر فه‌راهه‌م ده‌كا و هه‌نگاونانیش به‌ره‌و هه‌ڵگیرساندنی شۆڕشی سۆشیالیستیی ئاسانتر و خێراتر ده‌كا. ل40\nدیسانەوە ئەمە هەمان بۆچونی هەڵەیە، بۆ شٶڕش و ئەرکی چینە چەوسانەوەکان. بە بۆچوونی من، شۆرشی دژە-سەروەری لە هەموو سەردەمەکاندا هەبووە و پێویستیش بووە و کۆمەڵگەی مرۆیی لە هەموو سەردەمێکدا چ ئەشکەوتننشینی (نابەرهەمهێنەری)، چ دێهاتی (کشتوکاڵی) و چ شارنشینی (پیشەسازی) [بەبێ ئەو پیشمەرجە ناکەتوارییانەی کە زادەی سازشی هزری بیریارانی کۆمونیستە لەتەك بۆچوون و ڕێگەچارەکانی وردەبۆرجوازی و سیستەمی سەروەری و دەرکنەکردنی کۆمەڵگە بەبێ سەروەر]، دەیتوانی بەرەو کۆمەڵگەیەکی ئازاد و یەکسان و دادپەروەر بروات؛ واتە کۆمەڵگە دەیتوانی بەبێ کۆیلە و کۆیلەدار، بەبێ جوتیار و دەرەبەگ، بەبێ کرێکار و سەرمایەدار، کۆمەڵگەیەکی ئازاد بێت. ئەوە ئامادەنەبوونی مێژوویی خۆهوشیاری شۆڕشگێرانەی تاکەی چەوساوەیە، کە کۆمەڵگەی مرۆیی لە بەندی سەروەری و چینایەتیبووندا ڕاگرتووە، نەك پێداویستی بوون و مانەوە و فۆرمگۆڕینی چەوسانەوە و چەوسێنەر.\nئەوەی پێمانوابێت، جێگرتنەوەی سەروەری بۆرجواکان لە جێی سەروەری فیئۆداڵەکان، پێویستی گەشەی کۆمەڵگەی مرۆیی بووە، بەداخەوە دەبێت بڵێم، کولده‌رکی ئەو بیریارانەیە، کە ئێمەیان لە لیتاوێکی ئاوا ڕۆکردووە، کە هەنووکە دەستەواژەی ئاوەها بەنێوی شٶڕشەوە بەرچاو دەکەون. ئەگەر پێمانوابێت مرۆڤایەتی لە سایەی داگیرکردن، جەنگ و کوشتار و برسیکردن و هەڵاواردن و پاکتاوکردن و شه‌ڕه‌په‌ڕۆی پارلەمانتاری مشەخۆران و شوانەیی ڕامیاران و پارتەکاندا بەرەو شۆرشی سۆشیالیستی گەشە دەکات، بەداخەوە ناچارم بڵێم دیسانەوە ئاوەزنەگیرە. چونکە مرۆڤایەتی لە سایەی ئاشتی و یەکسانی و ئازادیدا دەیتوانی لە دوو هەزار ساڵی رابووردا، هەزاران جار لە چاو ئێستا پێشکەوتووتر و مرۆڤانەتر و شاییستەتر بێت.\nبە پێچەوانەوەی ئەو بۆچوونە نادروستە باوەوە، ئەزموونەکان ئەوەمان دەخەنە بەردەست، کە شۆڕش سەختر و دوورتر و نامسۆگەرتر بووە. بە پێچەوانەی خەیاڵپلاوی ئاخایانی بیریارەوە، تەنانەت زۆرجار گومان لەوە دروست دەبێت، کە مرۆڤایەتی بتوانێت شۆڕش بکات. بەڵام لە دوو سەد یا سەد ساڵی ڕابوردوودا لە چاو ئیستا، سەرکەوتنی شۆرش بەقەد ڕوخاندنی دسەلاتی دەرەبەگێك لە لادێیەکدا ئاسان بووە. من ئەو بیرکردنەوەیە بە بەدبەختی مرۆڤی سەرەتای هەزارەی سێیەم ناودەبەم، مرۆڤێك کە تاوسەندنی ستەم و جێگیربوونی سەروەری چینایەتی و جیهانیبوونەوەی بە مەرجی سەرکەوتنی سۆشیالیزم بزانێت! ئەوەی کە من دەیڵێم، تەنیا لەو بارەوە ڕەخنەیە لە قسەکانی نووسەر، کە بە سادەیی بەلای ئەو بۆچوونەدا تێدەپەڕێت، بە بۆچوونی من دەبێت زۆر بێباکانە، پەردە لەسەر ته‌کهزری بیریارانێك، هەڵدەینەوە، کە ستەم و سەقامگیربوونی سەرمایەدارییان بە مەرجی خێرایی و گەشەی شۆڕشی سۆشیالیستی زانیوە و لەوەش خراپتر داگیرکارییان بە پۆزەتیڤ لێکداوەتەوە.\nبە بۆچوونی من، نەك تەنیا تا راده‌یه‌كی زۆر كه‌م راستی بۆ چووبن ڕاستی بۆ نەچوون، بەڵکو خۆشباوەڕی چەوساوان بەم تێڕوانینانە، کە لە خوێنگەوزانی ملیۆنان مرۆڤ و مەرگی خەونە بێئەشمارەکانی لێکەوتووەتەوە، ئەو بۆچوونانە وەك دژەشۆڕشی، دەبێت ڕسوا بکرێن و ڕمی ڕەخنەمان هێندە تیژ بێت، کە نەك تەنیا دوو سەد ساڵ، بەڵکو دوو هەزار ساڵ بەرەو دوا بڕ بکات. ئەمەش پێویستی بە لە زبڵداننانی پیرۆزییەکانە، پێویستی بە تێكشکاندنی بتەکانە، پێیویستی بە بوێری ڕەخنە هەیە، هیچ باکمان لە هەراوهوڕیای پەرەستیاران و دەروێشانی ئەو بتانە نەبێت، کە بەناوی سۆشیالیزم و کۆمونیزم و شۆرشەوە بنێشتە هەڵبزرکاوەکانی دوو سەدە لەمەوبەری ئەم و ئەو دەجوونەوە. بەیەك وشە ئەگەر تاکی ئەم سەردەمە، خوازیارە شۆرش بکات و خۆی بڕیاردەربێت نەك مردووەکانی دوو سەدە لەمەوبەر، ئەوا دەبێت لە دەرەوەی مۆزەخانەکان و گۆرستانەکان ڕەفەی تۆزلێنیشتووی پەرتووکخانەکان، بیربکاتەوە. تاکی شۆرشگێڕ دەرخگەری تێکستە زەردهەڵگەراوەکان نییە، بەڵکو خۆی بیردەکاتەوە و هاوکاتیش پراکتیزەی دەکات، مامۆستای کەس نییە و کەسیش بە مامۆستای خۆی نازانێت، ڕابەری کەس نییە و خۆیشی مل بە ڕابەری کەس نادات. بەکورتی لە سەرووی خۆیەوە وەك تاکێکی ئازاد، نەخوا، نەدەوڵەت، نە نەتەوە و هیچ شتێك بەرز ڕاناگرێت.\nبۆ ده‌رخستنی رووی راستیی هزر و گفتار و ره‌فتار و ئامانجه‌كانی رژێمی سه‌رمایه‌داریی و دوورخستنه‌وه‌ی ته‌واوی چه‌وساوان لێی و په‌یوه‌ستكردنیان به خۆی و ئاماده‌كردنیان بۆ هه‌رچی زووتری هه‌ڵگیرساندنی شۆرشی سۆشیالیستیی ل42\nلەم دەستەواژانەدا، دیسانەوە وەك ئەوانەی پێشوو،" هزری نوێی کۆمونیستی" وەك ئەوەی مارکس و ئەنگلس لەبارەوەی دەدوێن، هوشیاری و شۆڕش لە دەرەوەی خودی چەوساوانەوە دێن، پرسیار ئەوەیە، لە (کێ)وە و له (کوێ)وە دێن؟ چونکە نووسەر دەلێت دوورخستنه‌وه‌ی ته‌واوی چه‌وساوان لێی و په‌یوه‌ستكردنیان به خۆی و ئاماده‌كردنیان، کە ئەمەش هەمان هزری بەسەرچووی جارانه و نادروستە، کە پێیوایە چەوساوان لەوانەش چینی کرێکار و زەحمەتکێسان، بەخۆیان توانای بیرکردنەوەیان نییە! ئەگەر ئاوا نییە و من هەڵە تێگەیشتووم و لە خۆیانەوەیە، ئیدی چ پێویست بەوە دەکات، پێوەی پەیوەست بن؟ چونکە پەیوەستبوون، پێداویستی بەیەکگەیشتنی دوو شتی بەیەك نامۆ و لەیەك دابراوە! ئینجا ئامادەکردنیان، چ واتایە بەدەستەوە دەدات، ئەگەر ئەوان خۆیان ئافەرێنەری ئەو هزرەن و لەناو خۆیاندایە؟ ئەدی ئەوانە کێن، کە ئەوان بۆ شۆڕش ئامادە دەکه‌ن؟\nئەمە هەمان بیرکردنەوەی ئایدیالیستانەیە، کە پیێوایە سەرەتا هۆشیاری لە دەرەوەی گەردوون، بوونی هەبووە و کاری لەسەر دروستکردنی کردووە و ئینجا مرۆڤ و دەوروبەکەی هاتووەنەتە بوون. بەڵام کەتواری هەموو ڕووداو و گۆرانەکانی مێژوو ئەوەمان بۆ دەسەلمێنێت، کە هۆشیاری بەرهەمی کەڵەکەبوونی ئەزموونەکانی خودی مرۆڤە، ئیدی ئەو مرۆڤە کرێکارێك بێت یا مشەخۆر (بۆرجوا)یەك. بەم پێیە هوشیاری چەوساوان لەوانەش کرێکاران لە خودی کردە (پراکتیک) و کەڵەکەبوونی ئەزموونی خۆیانەوە سەرهەڵدەدات و گەشەسەندن و گشتگیربوونیشی خەباتی بەردەوامی خودی خۆیانە و ئامادەکاریشیان بۆ شۆرش بە ئامادەیی ئەو خۆهوشیارییە و به پێداویستی بێچەندوچوونی گۆڕانەوە پەیوەستە، نەك بە چاکەخوازی و دڵسۆزی وردەبۆرجوازیییەوە بۆ چەوساوان.\nبۆ تێگەیشتن لەمە و ڕۆشنبوونەوەی، پێویستە تێکستی هەموو ئایینەکان و وتەی فیلۆسۆف و زاناکان و بیریارەکان لەتەك ڕووداوەکانی ئەو سەدەمەدا بەراورد بکەین، ئەوا بۆمان دەردەکەوێت، کە هەمیشە لە دوای ڕووداوەکانەوە بوون و ئەوانەش کە قسەیان لەسەر سۆشیالیزم و خەبات و شۆڕشی چینایەتی کردووە، تەنیا هەلسەنگاندنیان لەسەر ڕووداوەکان کردووە و زۆرجاریش ناڕاستگۆبوون و دژەخونییان لێکردووە و ڕاستییەکانیان شێواندوون و وەهایان نیشانداوە، کە ڕووداوەکان دوای ڕێنوێنی ئەوان کەوتوون و وەگەڕکەوتنی گۆرانەکان و هوشیاربوونەوە لە کەلەسەری ئەوانەوە دەستی پێکردووە.\nده‌رفه‌تی ئه‌وه نه‌ماوه کۆمونیسته‌كان بتوانن له‌نێو یه‌ك یه‌كێتیی بۆ سه‌راسه‌ری جیهان كاروباره رامیاریی و رێكخراوه‌ییه‌كانی خۆیان رێكبخه‌ن ل42\nلێرەدا ئەگەر مەبەست لە کۆمونیستەکان هەموو ئەوانە بێت، کە خۆیان بە کۆمونیست دەزانن، بە بۆچوونی من لە هیچ سەردەمێکدا بواری پەیوەندی (communication) بەقەد ئێستا لەبار و ئاسان و گونجاو نەبووە و ئەوەی ڕێگرە، پیلانی ڕژێمە کۆنەپەرست و چەوسێنەرەکان نییە، بەڵکو یەکەم دەسەلاتخوازیی و دەستەگەریی و شەڕی ڕابەریکردن و دۆمینەتکردنە، کە هەر گروپ و دەستەیەك خۆی بە ڕابەری ئەوانی دیکە و جیهان دەزانێت، دووەم خۆبه‌ستنەوەیانە بە کۆمەڵیك دەقی نەزۆکەوە، کە هەر یەکە ئەوی دیکە بە لادان و دژەخوونی لەو دەقانە و بێوەفایی بۆ بتەکان تاوانبار دەکات. هەروەها شێوازی ڕێکخستنی کۆمونیستەکان چ لە ڕێکخراوە جەماوەرییەکانیان [کۆمیتە پارتییەکانیان]دا، چ لە ڕێکخراوە ڕامیارییەکانیاندا، چ لە نێونەتەوەییەکانیاندا، ڕێکخستن و پێکهاتەی قوچکەییانە (هیرارشیانە) بووە و هەیە، کە پلەوپایە و زنجیرە پلەی وەك ڕابەر و جێگر و گوێگر و جێبەجێگەر و چی و چی دەکاتە مەرجی یەکگرتن و سەرکەوتن، بۆیە دوو سەد ساڵەخەریکی شەڕە ڕابەر و شەڕە ئۆرتۆدکسبوون و شەڕە مامۆستابوونن.\nهەرکات کۆمونیستەکان، دانیان بەوەدا نا، کە هوشیاری چینایەتی بەرهەمی خەباتی چینایەتییە، بزاڤی سۆسیالیستی ڕابەر و مامۆستا ڕەتدەکاتەوە و ڕێکخستنی ڕامیاریی (پارتی) تەنیا سێکتاریزم بەرهەم دەهێنێت و کەس داهێنەری هزری سۆشیالیستی نییە و شۆڕش و ئەرکەکانی ئەرك و بەرهەمی کاری هەرەوەزی خۆبەخشانەی تاکە چەوساوەکانه و پێویستی بە تەوقیتی شۆرش و ناوەندی بڕیاردان و ئامۆژگاری کەس نییە، ئەوکات دەتوانن وەك تاکی ئازادئەندێش لە هاریکاری هەرەوەزانەدا بەبێ دەستوور و پەیڕەو یەکبگرن و یەکێتییە لۆکاڵییەکانیان بەرەو یەکێتی جیهانی پەرەپێبدەن، واتە کۆمونیستێکی لەدایکبووی عیراق و کوردستان لە لەندەن، تەنیا ئەرکی بانگەوازکردنی کرێکاران و کۆمونیستەکانی بریتانیا نییە بۆ بەشداری و هاوپشتی لە خۆپیشاندانی هاوپشتی لە پەنابەران و پارتە کۆمونیستەکانی کوردستان و عیراق و ئێران، بەڵکو بەهه‌مان شێوەش ئەرکییەتی لە خەباتی شوێنی کار و ژیان و چالاکی کۆمونیستەکانی (لەندەن)دا زیاتر لە ڕادەی ئاوڕدانەوەی لە کوردستان، بەشدار بێت و چالاك بێت. واتە لۆکاڵی کار بکەن و جیهانی بیر بکەنەوە، نەك جیهانی کار بکەن و لۆکاڵی بیر بکەوە. یەکێتی جیهانی بەم گیانە چینایەتی و شۆرشگێرانەوە دێتە ئاراوە، نەك بە پەیماننامە و نامەگۆڕینەوەی دوو سکرتێری دوو پارت و دوو کۆمیتەی پارتیی[ بەناو ڕێکخراوی جەماوەریی] ڕێکخراو لەسەر بنەمای هیرارشیانەی ڕابەر و ڕابەریکراو.\nهەرچەندە ئەرکی من نییە، ڕۆشنایی بخەمە بەرپێی کۆمونیستەکان، چونکە کۆمونیستەکان بەداخەوە لەم هەزارەی سێیەمیشدا واتە خۆبەمامۆستازانان و دەسەڵاتخوزانێك، کە هەردەم خەریکی دۆمینەتکردنی بزووتنەوە کۆمەڵایەتییەکان و سەپاندنی ڕێکخستنی هیراشییانەی خۆیانن بەسەر ڕێکخراوە جەماوەرییەکاندا، ئەمەش درێژەی هەمان بیرکردنەوە و کاری سۆشیال-دێمۆکراسی سەد و ئەوەندە ساڵە. لەبەرئەوە ئەو دێرانەی سەرەوە تەنیا نموونەیەك بوون بۆ گەیاندنی مەبەستەکەم و بەس.\n* ئەو بەشانەی هێڵیان بەژێردا کێشراوە، لە پەرتووکی “گۆڕان و وەرگۆران” وەرگیراون و بۆ ئاسانکاری و جیاکردنەوەیان، من هێڵم بەژێردا کێشاون. بۆ خوێندنەوەی پەرتووکەکە، سەردانی ئەم بەستەرە بکەن: http://emrro.com/goranuwergoran.htm


حكومه‌تی هه‌رێم موچه‌ی ئه‌م توێژه ده‌گه‌ڕێنێته‌وه\nحكومه‌تی هه‌رێم موچه‌ی توێژێك له زیندانیانی سیاسی ده‌گه‌ڕێنێته‌وه\nئەو زیندانییە سیاسیانەی 10 ساڵی وەرگرتنی مینحەیان تەواوکردوە و هیچ موچەیەکی تری حکومییان نییە، پاش چاكسازیكردن و رێکخستنەوەی ناوه‌كانیان مینحه‌یان بۆ خه‌رج ده‌كرێته‌وه .\nبه‌ره‌ڤان حه‌مدی، بریكاری وه‌زاره‌تی شه‌هیدان و ئه‌نفالكراوانی حكومه‌تی هه‌رێم به ماڵپه‌ڕی فه‌رمیی پارتی دیموكراتی كوردستانی راگه‌یاندوە، پاش ئه‌وه‌ی لیسته‌كانیان به‌پێی یاسای ژماره 2ی ساڵی 2020ی پاكتاوی لیستی زیندانیانی سیاسی چاكسازییان تیادا ده‌كرێت، ئەو زیندانی و گیراوە سیاسیانەی، كه 10 ساڵی وه‌رگرتنی مینحه‌یان ته‌واوكردوه و هیچ موچه و مینحه‌یه‌كی تریان له حكومه‌تی هه‌رێمدا نییه، حکومەت بڕیاریداوە، كه پێدانی مینحه‌كانیان به‌رده‌وام ده‌بێت.\nوتیشی: "ئه‌م بڕیاره بۆ ئه‌وه‌یه زیندانیانی سیاسی بێبه‌ش نه‌بن له‌م مینحه‌یه و كاریگه‌ریی لەسه‌ر بژێوی ژیانی خۆیان و ماڵه‌كانیان نه‌كات."\nبریكاری وه‌زاره‌تی شه‌هیدان و ئه‌نفالكراوانی حكومه‌تی هه‌رێم باسی لەوەشکردووە، "ئه‌م پرۆسه‌یه ده‌چێته بواری جێبه‌جێكردن له‌پاش ده‌رچونی ئه‌م فه‌رمانه تایبه‌ت به‌و زیندانییه سیاسییانه‌ی، كه هیچ مینحه‌یه‌كی تریان له خه‌زێنه‌ی حكومه‌تی هه‌رێمدا نییە."\nرونیشیكردوته‌وه كه ئەو زیندانییه سیاسییانه‌شی مینحه و موچه‌ی تریان له حكومه‌تی هه‌رێم هه‌یه و 10 ساڵیشیان ته‌واوكردوه پاش پرۆسه‌ی چاكسازی، ئه‌وانیش له رێگای فۆرمێكی تایبه‌ته‌وه سه‌رپشكده‌كرێن، یه‌كێک له موچه‌كان هه‌ڵبژێرن بۆ وه‌رگرتن، به‌پێی یاسای ژماره 11ی ساڵی 2011ی زیندانیانی سیاسی له هه‌رێمی كوردستاندا.\nئه‌م بابه‌ته 3764 جار خوێنراوه‌ته‌وه


په‌لامارده‌رانی كوردستان و، ئاڵاکەی تێكشكان\nروونبۆوه، ئه‌وه‌ی له سێ رۆژی رابردوودا له لایه‌ن پێشمه‌رگه‌ی كوردستانه‌وه، تێكشكێنرا، گه‌وره‌ترین و دژوارترین و فروانترین په‌لاماری داعش بوو، له سه‌ره‌تای جه‌نگه‌وه.\nهاوشێوه‌ی وه‌رچه‌رخانی ئاراسته‌ی داعش به‌ره‌و كوردستان و یه‌كه‌م په‌لاماری پارساڵ، ئه‌مجاره‌ش، هاوزه‌مان له‌گه‌ڵ گه‌رمبوونی باسوخواسی سه‌ربه‌خۆیی و چربوونه‌وه‌ی هه‌نگاوه‌كان به‌و ئاراسته‌یه‌دا، فه‌رمان به داعش درا هه‌موو جه‌بهه‌كانی دیكه ساردكاته‌وه و هه‌رچی خۆكوژ و هێزی دانسقه‌ی په‌لامارده‌ر و چه‌كی قورس و وێرانكاریی هه‌یه، به‌ره‌و كوردستان و سه‌نگه‌ره‌كانی پێشمه‌رگه‌ی وه‌رچه‌رخێنێ.\nشه‌ڕی ئه‌مجاره، به هه‌موو پێوانه سه‌ربازییه‌كان، فراونترین و پڕچه‌كترین و ئاماده‌باشترین په‌لامار بوو تا ئێستا كرابێته سه‌ر كوردستان. به‌ڵام له‌به‌رامبه‌ردا مقاوه‌مه‌ت و خۆڕاگری و سه‌نگه‌رنشینی و به‌رپه‌رچدانه‌وه‌ی پێشمه‌رگه‌ش بێ وێنه‌ترین بوو. راسته له به‌گژاچوونه‌وه و تێكشكاندنی ئه‌و په‌لاماره دڕندانه‌یه‌دا، گه‌له‌كه‌مان پۆلێك فه‌رمانده و پێشمه‌رگه‌ی هه‌ڵكه‌وتووی دلێر و قاره‌مانی له‌ده‌ستدا، به‌ڵام تێكشكاندنی په‌لاماری سه‌دان كیلومه‌تریی داعش، هه‌ر له جه‌بهه‌ی شنگال و چیای زه‌رتکه‌وه تا مه‌خمور و ڕۆژئاوای كه‌ركوك، داستان و نه‌به‌ردییه‌كی هێنده مه‌ردانه بوو كه دۆست و دوژمنی دڵنیاكرد، سه‌نگه‌ری پێشمه‌رگه پۆڵایینه و لێره به‌دواوه هه‌ر گره‌وێك له‌سه‌ر په‌لاماردانی كوردستان بکرێ گره‌وێكی دۆڕاو و بێ ئاكامه .\nنه له رووی سه‌ربازییه‌وه هیچ سه‌ركه‌تنێك چاوه‌ڕوانیه‌تی و نه له رووی سیاسیشه‌وه ده‌توانێ كورد مسقاڵه زه‌رره‌یه‌ك له خواستی سه‌ربه‌خۆیی په‌شیمان بكاته‌وه.\nئه‌م داستانه، كه هاوكات بوو له‌گه‌ڵ رۆژی ئاڵا و سیمبولی سه‌ربه‌خۆیی كوردستان، به وره‌ی به‌رز و پۆڵایینی كوردستانیانی دڵسۆز و پڕ حه‌ماسی میللی و پشتیوانییه‌كی كه‌موێنه‌ی جه‌ماوه‌ری به‌شه‌ره‌فی گه‌له‌كه‌مان، كه هانده‌ر و حه‌ماسه‌ت خوڵقێنی پێشمه‌رگه بوون، به پیرۆزییه‌كی گه‌وره گه‌یشت و ئه‌وانه‌ی په‌لاماری ئاڵای كوردستانیان دا، هه‌ر له داعشه‌وه تا خائین و به‌كرێگیراو و گومڕا و ره‌فتار جاشه‌كان کە دەیانویست ورەی پێشمەرگە دابەزێنن، ریسوایی و نابووتی و سه‌رشۆڕی به‌شیان بوو.\nئه‌م نه‌به‌ردییه، جارێكی دیكه سه‌لماندی كورد نابه‌زێ، كوردستان گۆڕستانی دوژمنانه، ئیتر هیچ ئاسته‌نگ و له‌مپه‌رێك به‌ر به شه‌پۆلی مه‌زن و ئیراده‌ی له‌بن نه‌هاتووی سه‌ربه‌خۆییخوازی ئه‌م میلله‌ته قوربانیده‌ره ناگرێ. كاروانی به‌ره‌و خۆری ئه‌م نه‌ته‌وه دلێره به‌ڕێوه‌یه و ئه‌وه‌ی هاورێی ئه‌م كاروانه نه‌بێ، بێبه‌شه له سه‌رفرازی و شانازیی نه‌ته‌وه‌یی و نیشتمانی و، دواجاریش زبڵدان و په‌راوێزی مێژوو شوێنیه‌تی .\nسڵاو له خۆڕاگری و مقاوه‌مه‌تی بێ وێنه‌ی خه‌ڵكی كوردستان ..\nسڵاو له ده‌ست و بازوو و سه‌نگه‌ری پۆڵایینی پێشمه‌رگه‌ی داعش به‌زێنی جاش تۆقێن.\nدروود بۆ رۆحی ئاسووده‌ی شه‌هیدان و رێگای رۆشنیان پڕ رێبوار .


مژدەیەکی زانستی بۆ هەرێمی کوردستان | ماڵپەرى احمد على\nمژدەیەکی زانستی بۆ هەرێمی کوردستان\nلە ڕێی خزمەتگوزارییەکی نوێوە ئەتوانیت مۆبایلی منداڵەکەت لە دورەوە کۆنترۆڵ بکەیت\nزۆر بە ئاسانی مۆبایلی مناڵەکەت بکوژێنەرەوە، هەرکاتێک بتەوێت و مناڵەکەشت لە هەر شوێنێکی سەر ڕوی زەمین بێت، بەم سیستەمی خزمەتگوزارییە ، یەکێك لە ئاواتەکانی دایك و باوکان دێتە دی .\nکۆمپانیایەکی ئینگلتەرا بە ناوی( بێمیلۆ) خزمەتگوزارییەکی نوێی دەست پێکردوە، کە ئەو توانایە ئەدەن بە دایك و باوکان ، لە دوری مناڵەکانیانەوە کۆنتڕۆڵی تەواوی مۆبایلەکانیان بکەن، ئەمەش لە ڕێگایی سایتێکی ئینتەرنێتەوە ، کە مانگانە نزیکەی( ٣،٦٦ ) یۆرۆ کرێی ئەدەیت، ئەتوانیت بە ئاسانی هەموو کورتەنامەی ناو مۆبایلی مناڵەکانت بخوێنیتەوە کە بۆی هاتووە یان ناردبێتی ، هەروەها ژمارەی هەموو ئەو تەلەفونانەی کە بۆی کراوە یان کردوێتی ئەبینرێت و تۆمار ئەکرێت ، یان چاودێری ئەکەیت، کاتێك مناڵەکەت سەیری هەر سایتێکی ئینتەرنێت بکات ، ئەشتوانیت خۆت لە ڕێی ئەم بەرنامەیەوە ، مۆبایلی مناڵەکانت وا بەرنامە بکەیت کە مافی چی هەبێت سەیری بکات و هەندێ سایتی کە بەدڵت نیە بۆ مناڵەکەتی بە خراپ ئەزانیت ، ڕێگری لێ بکەیت ، هەر کاتێکیش بتەوێت ئەتوانیت مۆبایلەکەی بکۆژێنیتەوە بۆ ڕێگرتن لە بەکارهێنانی، ئەمەش بەتایبەتی بۆ کۆنتڕۆڵ کردنی مناڵانە لە تەمەنی ٨ ساڵی یەوە تا ١٦ ساڵی . لە ڕاستیدا ئەم سایتە خزمەتگوزاری یە بۆ ئەوە بیری لێ کراوەتەوە کە ڕێگری لە مناڵان بکات مۆبایل بۆ کاری خراپەکاری بەکار نەهێنرێت و کەسی پێ ناڕەحەت نەکات ،لەبەر ئەوەی هەندێ مناڵ لەم ووڵاتانە بۆ گاڵتە پێکردنی هاوڕێیانی خۆیان بەکاری ئەهێنن ،نەك وەك لای ئێمە گەورەکان ئەم کارەی پێ ئەکەن..\nبەڵام پرسیارێک دێتە پێشەوە ، کە پێویستە بیری لێ بکرێتەوە ، ئایا لە ڕێی ئەم خزمەتگوزارییە ، نابێتە هۆی بریندارکردنی هەستی مناڵان و هەرزەکاران و ئاشکراکردنی نهێنیە تایبەت و کەسایەتییەکانی جیهانی مناڵ و هەرزەکاران، بۆ نمونە لە ووڵاتێکی وەک ئەڵمانیادا ، بەهۆی بونی یاسایەك بۆ پاراستنی مافی مناڵان و نهێنیە تایبەتی وکەسایەتیەکانی هەرزەکاران ، ببێتە هۆی قەدەغەکردنی بە کارهێنانی ئەم جۆرە خزمەتگوزاری یە.\nبەڵام ئەوەی من بیری لێ ئەکەمەوە ، ئەم خزمەتگوزاری یە زۆر سود بەخش ئەبێت بۆ کۆمەڵگای هەرێمی کوردستان ، بەڵام بەکارهێنانی نەك بۆ ڕێگرتن و کۆنتڕۆڵ کردنی مناڵان بەڵکو بۆ گەورەکان کە چیتر نەتوانن مۆبایل بەکار بهێنن بۆ کاری بێزەوەر و گاڵتەجاڕی و بریندارکردنی هەستی کچان و ژنانی کۆمەڵگا . کە بەهۆی ئەم کارە ناشرینانەوە چەندین خێزان و هاوسەرگیر هەڵوەشاندۆتەوە ، بۆتە کوشتنی چەندین کچانی کورد ، تاوانبارانیش ڕزگاریان بووە ، من لەو بڕوایەدام خزمەتێکی گەورەی کۆمەڵگاکەمان ئەکات بە گەورە و بچوکەوە ، کۆمەڵگاش ڕزگاری ئەبێت لەو دابو نەریتە چەوتەی کە بە هۆی کەمی هۆشیاری و ڕۆشنبیرییەوە تەشەنەی سەندووە و بۆتە کارێکی ڕۆژانە ، بۆیە من گەر خاوەنی کۆمپانیاکانی مۆبایلی کوردستان (بە تایبەتی ئاسیا و کۆڕەك) بومایە بە زوترین کات ئەم خزمەتگوزارییەم پێش کەش ئەکرد بۆ ئاشکرا کردنی کەسانی تاوانبار و ناڕۆشنبیران و ڕەوشت چەوتەکان ،ڕیگرتن لە کاری نابەجێ ،هیوادارم گوێم لێ بگرن و سود لەم خزمەتگوزارییە ببینن .\nڕۆژنامەی ڕۆژانەی ئەڵمانی\n« گوگل بيانؤى داناوة لة سايتةكةى\nئاوڕدانه‌وه‌ی واتان دیوه؟ »


10/2/2019 6:25:00 PM 486 جار خوێندراوەتەوە\nهەر لەسەرەتای وتوێژەکانی نێوان پارتی و بزوتنەوەی گۆڕان بۆ پێکهێنانی حکومەتی هەرێمی کوردستان، جڤاتی نیشتمانی گۆڕان وەک باڵاترین مەرجەعی بڕیاردان بەومەرجە رازی بوو کە پرۆژەکانی بزوتنەوەی گۆڕان لە کارنامەی حکومەتدا جێ بکرێتەوە، نەک هەر ئەوە لە رێکەوتنەکەدا مەرجی مانەوەی گۆڕان لەناو کابینەکەدا بەستراوەتەوە بە جێبەجێکردنی کارنامەی چاکسازییەکان و باشکردنی گوزەرانی خەڵک. لە رێکەوتنەکەشدا سەقفێکی زەمەنی شەش مانگی دانراوە بۆ هەڵسەنگاندنی رادەی جێبەجێکردنی کارنامەکە، خۆ گەر هاتو حکومەت لانی زۆری کارنامەکەی جێبەجێ نەکرد، ئەوا مۆڵەتێکی شەش مانگی دیکەش دەدرێتەوە بە حکومەت و خۆ گەر وەعدو بەڵینەکان هەر لە جێگەی خۆیدا مایەوەو جگە لە دروشم هیچی دیکە نەبووە گۆڕان لە کابینەکە پاشەکشە دەکات.\nرێکخەری گشتی گۆڕان جەختیکردەوە ئەگەر لەوکاتەدا چاکسازیی جێبەجێنەکرا “ئەوکاتە ئێمە قسەی خۆمان دەبێت”.\nلە کۆبونەوەی رۆژی سێشەممەی رابردووی هەولێریش عومەری سەید عەلی رێکخەری گشتی بزوتنەوەی گۆڕان جەختی لەسەر ئەو رێکەوتنە کردەوەو رایگەیاند: “بۆ جێبەجێکردنی کارنامەی حکومەت و ئەو بەرنامە چاکسازییە لەسەری رێکەوتوین دەرفەتی تەواو دەدەینە حکومەت، ئەگەر لەوکاتەدا چاکسازیی جێبەجێنەکراو چاکسازی راستەقینە ئەنجامنەدرا، ئەوکاتە ئێمە قسەی خۆمان دەبێت و هەڵوێستی گۆڕان بۆ رایگشتی رون دەکەینەوە”.\nئاماژەکان پێمان دەڵێن، پارتی دیموکراتی کوردستان و سەرۆکی حکومەتی هەرێمی کوردستان، هەندێ هەنگاو هەڵدەنێن کە بە زیانی گەورە بۆ سەر رێکەوتنەکەی نێوان بزوتنەوەی گۆڕان و پارتی دەشکێتەوە. زيادكردنى کۆمەڵێک یاریدەدەر بۆ سەرۆکی حکومەت، مەبەستەکە هەرچییەک بێت لەناو گۆڕان و دەنگدەرانی گۆڕاندا بە کارێکی ئیستفزازیی لە قەڵەم دەدرێت و نەک هەر پەسەند نییە، بەڵکو دروستکردنی کەلێنە بۆ ئەو متمانەیەی کە بزوتنەوەکە بەو قەول و بەڵێنانەی سەرۆکی پارتی دیموکراتی کوردستان بە بزوتنەوەکەی دابوو.\nهێشتا لەسەرەتای رێگەین، حکومەتی هەرێم بە رێکوپێکی سەرقاڵی دانانی کارو بەرنامەیە، وەزیرەکانی بزوتنەوەی گۆڕان لەناو کابینەی حکومەت بە رۆحیەتی یەک تیم لەگەڵ هاوڕێکانی دیکەیانداو بە سەرپەرشتی سەرۆکی حکومەت کار بۆ جێبەجێکردنی بەرنامەکەیان دەکەن، بزووتنەوەی گۆڕانیش لەسەر زاری رێکخەرەکەیەوە رایگەیاندوە: “بەشداریی کردنی گۆڕان لە کابینەی نوێی حکومەت بۆ جێبەجێکردنی بەرنامەی چاکسازییەو بۆ ئەو مەبەستەش پاڵپشتی تەواوی حکومەت دەکەین”، بەڵام دانانی ئەم جۆرە کەسانە لەو پلەوپۆستانە و بەبێ راوێژکردن لە گەڵ بزوتنەوەی گۆڕان و یەکێتی نیشتمانی کوردستان ساردی دەخاتە نێوان لایەنە سەرەکییەکانی ئەندام لە کابینەکە. پارتی دیموکراتی کوردستان دەیتوانی لەنێو سەدان کادیری بە ئەزمون و خاوەن تێکۆشانی خۆیدا خەڵکانێک هەڵبژێرێ کابینەکەی پێ بەهێز بکات، نەک کەسانێک برینە سارێژ بووەکان بکولێنێتەوە.\nئەمە ئەگەر پەیامە بۆ گۆڕان، ئەوا بۆ گۆڕان زۆر ئاسانە، رێگە یەکساڵیەکەی کورتتر بکاتەوەو پەیامی بەرامبەری هەبێ...


KDPNL.com - له‌هه‌ر شوێنێك كوردێك هه‌بێت" جه‌ژنی نه‌ورۆز ده‌كرێته‌وه\nله‌هه‌ر شوێنێك كوردێك هه‌بێت" جه‌ژنی نه‌ورۆز ده‌كرێته‌وه\nعه‌بدولقه‌هار هه‌ولێری_ هۆله‌ندا\nبێگومان شتێكی تازه نییه ده‌رباره‌ی جه‌ژنی نه‌ته‌وه‌یی نه‌ورۆز بگوترێته‌وه" چونكه ئه‌م بۆنه نه‌ته‌وه‌ییه‌ی نه‌ورۆز به‌یه‌كێك له‌كۆنترین جه‌ژنه مێژوویه‌كانی مرۆڤایه‌تی و به‌دێرینترین جه‌ژنی گه‌لی كوردیش داده‌نرێت، له‌هه‌ر شوێنێكیش كوردو گه‌لی ئاری نه‌ژارد هه‌بێت یادی نه‌ورۆز ده‌كرێته‌وه، به‌هۆی گرنگیی و بایه‌خی ئه‌م جه‌ژنه‌وه نه‌ته‌وه‌یه‌كگرتوه‌كان نه‌ورۆزی خستۆته لیستی ڕۆژه جیهانییه‌كان و وه‌ك جه‌ژنێكی نه‌ته‌وه‌یی و كه‌لتووریی به‌ڕه‌سمیی ناسیویه‌تی.\nبه‌پێی ئاماره‌كانی نه‌ته‌وه‌یه‌كگرتوه‌كان زیاتر له 300 ملیۆن كه‌س له‌سه‌رتاسه‌ری جیهان ساڵانه یادی جه‌ژنی نه‌ورۆز ده‌كه‌نه‌وه. هه‌ر له‌م چوار چێوه‌یه‌شدا ڕه‌وه‌ندی كورد له سه‌رتاسه‌ری جیهان جه‌ژنی نه‌ته‌وه‌یی نه‌ورۆز به شایی و شایلۆغان و ئاهه‌نگ زیندوو ده‌كه‌نه‌وه‌و ئاگری سه‌ركه‌وتن و ڕۆژی نوێ بوونه‌وه هه‌ڵده‌گیر سێنن\nلەوڵاتی هۆڵەندا وه‌ك هه‌موو ساڵان ئاسا ڕێورەسمی جەژنی نەورۆز بەڕێوەچوو... ئەمساڵ لە سێ شاری هۆڵەندا (( ئارنهێم و دانهاغ و ئەلمیرە )) مه‌راسیمی جەژنی نەورۆز کرایەوە. لە شاری ئەلمیرە لەوڵاتی هۆڵەندا ڕێورەسمک بەو بۆنه نه‌ته‌وه‌ییه‌وه ڕێکخرا. له‌م ڕووه‌شه‌وه لێژنەی ناوچەی هۆلەندا پارتی دیموکراتی کوردستان لە وڵاتی هۆڵەندا، وەک نەریتێکی ساڵانە یاد كردنه‌وه‌كه‌ی به ئه‌ستۆ گرت و بە هاوکاری ڕێکخراوی ئەلمیرە . بەئامادە بوونی بەرپرسی ڵێژنەی ناوچەی هۆلەندا عومەر زاوێتەیی و بەرپرسی دارایی و بەرپرسی رێکخراوی ئەمستردام و ئەلمیرە و بەرپرسی یەکیەتی قوتابیان و لاوانی کوردستان لە هۆڵەندا و ژمارەیەکی زۆر لە ئەندام و لایەنگرانی پارتی دیموکراتی کوردستان ئامادەبوون. لە سەرتای ڕێورەسمەکەدا بەرێز عومەر زاوێتەی وتەیەکی پێشکەش بە ئامادەبووان کرد له ناوه‌رۆكیدا ئاماژه‌ی به دیرۆكی جه‌ژنی نه‌ته‌وه‌یی نه‌ورۆز كرد و جەژنی نەورۆزی له گه‌لی كوردو ته‌واوی بنه‌ماله‌ی سه‌ربه‌رزی شه‌هیدان پیرۆزكرد، هاوكات جه‌ختی له‌سه‌ر ئه‌وه‌ش كرده‌وه كه لە دێرەزەمانەوە جەژنی نەورۆز بوتە هێمای ئازادی گەلی کوردستان، جەژنی نەورۆز واتای بەگژداجوونەوەی دکتاتۆریەت و زوڵم خوێنمژان بووه" ئاگری نەورۆز ترسێکی گەورەی لە دڵ ودەروونی داگیرکەران خوڵقاندوه. ناوبراو ئاماژه‌ی به‌وه‌ش كرد" كه‌وا لە هەموو جیهان جەژنی نەورۆز دەکرێته‌وه" بەڵام دۆخی نەورۆزی ئەمساڵ جیاوازتر لە ساڵانی پێشوتر بوو ئه‌وه‌ش.بەهۆی داگیرکردنی شاری کەرکوک و عه‌فرین" كه به‌داخه‌وه ده‌ستی خیانه‌تكاران هه‌میشه هۆكار بووه له نوشستیه‌كانی گه‌لی كورد" به‌ڵام نه‌ورۆز هێمای دووباره سه‌رهه‌ڵدان و ژیانه‌وه‌و سه‌ركه‌وتنی گه‌لی كورد ده‌بێ و ئه‌مرۆ یان سبه‌ی خه‌ونی ده‌وله‌تی كوردی هه‌ر ده‌بێ وه‌دی بێت . بەهیوای ساڵێکی ئارام بۆ گەلی کورد و، دروستبوونی تەبایی و برایەتی زیاتر لەنێوان سەرجەم هێزە سیاسییەکان و پێکهاتە و نەتەوەکاندا. دواتر بە مارشی سرووی ئەی رەقیب ئاگری نەورۆز کرایەوەو ئاماده بووان پیرۆبایا نه‌ورۆزیان له‌یه‌كتری كرد.


خولی ئەمریکی - سیاتێل ساوندێرس vs ئێرسکواکس - Soccer - Yariga - Results, fixtures, tables and statistics\nکۆڵۆمبۆس کریو vs. Minnesota United نیو ئینگلاند vs. مۆنتێریال ئیمپاکت تۆرۆنتۆ ئێف سی vs. Atlanta United لۆس ئانجێلێس گالاکسی vs. هۆوستن داینامۆ کۆلۆرادۆ ڕاپیدس vs. دالاس سپۆرتین کانساس ستی vs. Los Angeles وایتکاپس vs. پۆڵاتلاند تیمبێرس New York City vs. فێلادێلفیا یونیۆن سیاتێل ساوندێرس vs. ئێرسکواکس نیویۆرک رب. vs. ئۆرلاندۆ سیتی\nسیاتێل ساوندێرس vs ئێرسکواکس 2-1\n64' C. Marshall (OG)\nR. Ruidíaz (G) 79' (دروستکرا لە لایەن: C. Roldan)\nR. Ruidíaz (G) 90'+3 (دروستکرا لە لایەن: ن. لۆدێرۆ)\n'88 بۆ W. Bruin\n'84 بۆ W. Francis\n'87 بۆ L. Fernandes\n'75 بۆ H. Bwana\n'90+2 بۆ Y. Quintana\n'73 بۆ M. Eriksson\n'73 بۆ E. Calvillo\n'75 بۆ ک. لیردام\n'87 بۆ J. Yueill\n'88 بۆ G. Svensson\n'90+2 بۆ T. Thompson\n9 R. Ruidíaz 79' 90+3' 90+4'\n14 C. Marshall 64'\n26 E. Calvillo 53'\nڕاهێنەر: S. Ralston\n17 W. Bruin بۆ G. Svensson 88'\n70 H. Bwana بۆ ک. لیردام 75'\n90 W. Francis بۆ N. Tolo 84'\n7 M. Eriksson بۆ E. Calvillo 73'\n30 Y. Quintana بۆ T. Thompson 90+2'\n96 L. Fernandes بۆ J. Yueill 87'


وێنە.. دیمەنە دەگمەنەکانی ناو کۆمپانیای هواوی\n31416 جار خوێندراوەتەوە\nلە چەند وێنەیەکی سەرنجڕاکێشدا دیمەنی شێوازی ژیانی ڕۆژانەی کارمەندەکانی کۆمپانیای هواوی خراونەتەڕوو کە ڕەنگە تێڕوانینی خەڵکی بۆ ئەم کۆمپانیا ناودارە بگۆڕێت.\nلە بابەتێکدا ماڵپەڕی سی ئێن ئێن بڵاویکردووەتەوە، کۆمپانیای چینی هواوی یەکێکە لە گەورەترین کۆمپانیاکانی بواری پیشەسازی تەکنۆلۆژیا، گەورەترین دابینکەری ئامێرەکانی پەیوەندیکردن، و پێشەنگی تەکنۆلۆژیای جیلی داهاتووی 5Gیە.\nساڵی پار ڕیکۆردی ئەپڵی تێپەڕاند و بوو بە دووەم گەورەترین فرۆشی مۆبایلە زیرەکەکان لە جیهاندا، بەڵام بۆ زۆر کەس، بەتایبەتی بۆ ڕۆژئاوا ،کەشوهەوایەکی تەمومژاویە، و بۆ ولایەتە یەکگرتووەکانی ئەمریکاش ئەم کۆمپانیایە گوماناویە.\nئەندازیارێکی گەرمی، لەکاتی تاقیکردنەوەی گەرمیدا لە بەشی Research and Development کۆمپانیای هواوی – شینژن:\nکارمەندانی هواوی دەڕۆنەوە بۆ ماڵەوە لە کۆتایی هەفتەیەکی کۆتایی مانگی ئەپریل:\nبۆ چەندین سال، واشینتۆن گرنگی بەوەدەدا کە حکومەتی چین ئامێرەکانی هواوی بۆ سیخوڕیکردن بەکاردێنێت، و هەڕەشەیە بۆسەر سەلامەتی نەتەوەیی، بەڵام هواوی هەموو ئەو گومانانەی ڕەت کردەوە و ڕەفزی هەر پێشنیارێکی حکومەتی چین دەکات بۆ بەدەستهێنان و گەیشتن بە هەرئامێریک کە کۆمپانیاکە دەیفرۆشێت، بەڵام هەفتەی ڕابردوو ئیدارەی دۆناڵد ترامپ کۆمپانیەکەی خستە لیستی ڕەشەوە.\nکارمەندانی هواوی لەکاتی کارکردن دا لە هێلی بەرهەمهێنان .لە دانگووان – چین:\nئەندازیارەکە نمایشی پارچەکان دەکات لە بەشی Research and Development:\nتەکنەلۆژیای ناسینەوەی ڕوخسار و زانیاریی دروستکراو AI دەبینرێ لەسەر مۆنیتەرەکان کەمپی شینژن:\nلە هەوڵێکدا بۆ لابردنی هەندێک لەو تەمومژەی دەوروبەری، هواوی لە ئێستادا کراوەیە بەڕووی میدیا نێودەوڵەتیەکان دا. کێڤن فرایەری فۆتۆگرافەر مانگی ڕابردوو گەشتی کرد بۆ باشوری چین بۆ سەردان کردنی سێ لە کەمپەکانی کۆمپانیاکە و ڕایگەیاند " ئامانجم ئەوەبوو کە خەڵکی بەرەو هەنگاوێکی پێشتر ببەم وەک لە سەردێڕی هەواڵەکان و ناونیشانەکانی هواوی و پاشان ئایدیایەک ببەخشم کە کۆمپانیاکە چۆنە و کێن ئەوانەی لەوێ کاردەکەن.\nکارمەندێک لە تاقیگەی سایبەرسیکیوریتی هواوی:\nئەندازیارێک دەرگای سێرڤەرەکان دەکاتەوە لە تاقیگەی سایبەرسیکیوریتی:\nهواوی ١٨٠،٠٠٠ کارمەندی هەیە لە هەموو جیهاندا، زیاتر لە سێ بەشیان لەو شوێنە کاردەکەن کە فرایەر سەردانی کرد و وێنەی گرتووە لە دانگووان، نزیکی شینژن کە پێی دەوترێت دۆڵی سلیکۆنی چین، فرایەر چاوپێکەوتنی لەگەل کۆمەڵێک لە کارمەندەکان ئەنجام دا لە بوار و پۆستی جیاجیادا.\nکارمەندێک یاری بلیارد دەکات لەپاش کارکردن – شوێنی مانەوەی کارمەندان:\nکارمەندەکان لە هۆڵی ڕەشاقە لەپاش کارکردن:\nفرایەر باسی لە گەورەیی قەبارەی بەشەکان و گرووپەکانی کۆمپانیاکە کرد و دەڵێت: سەرەتا کە دەگەیتە ئەوێ توشی سەرسوڕمان دەبیت کە چٶن هەموو شتێک بڵاو و گەورەیە، چەندین ڕێستورانت و کافتریای تیادایە، هۆڵەکانی وەرزش کردن، هەروەها سیستمی گواستنەوەی تایبەت بە کۆمپانیاکە، چەندین ڤێلا و ژووری نان خواردنی تیادایە بۆ پلە بەرزەکان و تێچووی کەم بۆ کارمەندە ئاساییەکان.\nزۆربەی ڕووخسارەکانی دەرەوەی بەشێوەیەک دروست کراوە ڕووناکی دەشکێنێتەوە و هەموو ڕۆژ دوای خوانی نیوەڕۆ ڕووناکیەکان خامۆش دەبن تاکو کارمەندەکان بتوانن سەرخەوێک بشکێنن کە ئەمە لەزۆربەی کۆمپانیا چینیەکان دا باوە.\nدیمەنی ستایلی ئەوروپی بەشی Research – and – develpment ی هواوی لە دانگووان:\nکارمەندان لەکاتی سەرە گرتن بۆ ژەمی نیوەڕۆ دا و سەرقاڵی مۆبایلەکانیانن:\nکارمەندێک لە زاویە تایبەتەکەی خۆیدا نووستوە لە پشوی نیوەڕۆدا:\nفرایەر ئەوەی خستەڕوو: کەمپەکانی وەکو کەمپی زانکۆکان وایە، بێدەنگ و ئارامبەخشە، بەپێچەوانەی زۆربەی ولاتانی تر.\nقەرەباڵخیەکانی چین لەکاتی پشووی نانی نیوەڕۆ و کاتی کۆتایی دەوامە. کارمەندان زۆر گرنگیان بە تێڕوانینە سیاسییەکانی ئەمریکا داوە و دەیانوت، "هواوی وەکو کۆمپانیاکانی تر تەنها لە هەوڵی بەرەوپێشبردنی تەکنەلۆژیا دایە".\nڕۆشتنەوەی کارمەندان لە کۆتایی ڕۆژ دا لە دانگووان:\nکارمەندێکی هواوی سندوقەکان دەگوازێتەوە بە شەمەندەفەر لە کەمپی دانگووان:\nکارمەندێک لە کاتی پشووی چا خواردنەوە دا لە کەمپی شینژنڵ:\nیەکێک لە کارمەندانی پێشوازیکەر لەکاتی ڕێکخستنی کورسییەکان دا لە ژووری تایبەتی نان خواردن کە بۆ كڕیارە زۆر پایەدارەکان تەرخان کراوە:


مه‌ڵبه‌ندى گه‌رمیانى یه‌كێتى داواى پۆست ده‌كات له حكومه‌ت\n7/10/2019 2:58:25 PM\nمه‌ڵبه‌ندى گه‌رمیانى یه‌كێتى نیشتمانى داواده‌كات ره‌چاوى ناوچه‌كه بكرێت له به‌ركه‌وته‌ى پۆسته حكومیه‌كان دا، ئه‌مه‌ش له‌كاتێكدایه كه له‌دواى دو كابینه، له‌م كابینه‌یه‌دا وه‌زیرێكى گه‌رمیانى بونى هه‌یه.\nبه‌پێی زانیارییه‌كانى رادیۆی ده‌نگ كه له‌ژماره‌یه‌ك كادیری یه‌كێتیه‌وه له گه‌رمیان ده‌ستى كه‌وتوه، مه‌ڵبه‌ندی گه‌رمیان له كۆبونه‌وه‌كانى دا نیگه‌رانى پیشانداوه له ره‌چاونه‌كردنى ناوچه‌كه له به‌ركه‌وته حكومیه‌كانى به‌غدا و هه‌ولێر دا.\nلایخۆشیه‌وه كارگێڕێكى مه‌ڵبه‌ندی گه‌رمیانى یه‌كێتى نیشتمانى كه نه‌یویست ئاماژه به‌ناوه‌كه‌ى بدرێت، جه‌ختى له‌و زانیاریانه كرده‌وه و رایگه‌یاند داوایان له سه‌روى خۆیان كردوه كه له پۆسته‌كاندا ره‌چاوى گه‌رمیان بكرێت و به‌شى گه‌رمیان له پۆسته‌كانى یه‌كێتى بدرێت.\nئه‌مه‌ش له‌كاتێكدایه كه دواى دو كابینه‌ى له‌سه‌ر یه‌كى حكومه‌تى هه‌رێم، له كابینه‌ى نوێدا وه‌زیرێكى گه‌رمیانى بونى هه‌یه، كه ئه‌ویش وه‌زیری خوێندنى باڵا و توێژینه‌وه‌ى زانستى: (د. ئارام حه‌مه‌ى مینا)یه.\nژماره‌ی سه‌ردان 2925735 میوان 49


وەزیری پەروەردەی ئیسرائیل: فڕۆکە جەنگیەکانمان دەبێت بۆمب بەسەر سەری منداڵانی غەززە بەردەنەوە – ئیسلامی\nسه‌ره‌تا/ جیهانی ئیسلامی/وەزیری پەروەردەی ئیسرائیل: فڕۆکە جەنگیەکانمان دەبێت بۆمب بەسەر سەری منداڵانی غەززە بەردەنەوە\n46 ده‌قه‌ی خوێندنه‌وه 1\nنەفتالی بێنێت وەزیری پەروەردەی ئیسرائیل\nنەفتالی بێنیت وەزیری پەروەردەی ئیسرائیل پێداگری دەکات و بە میدیاکانی ئیسرائیل ڕادەگەیەنێت، فڕۆکە جەنگییەکانی ئیسرائیل دەبێت بۆمب بەسەر سەری منداڵانی فەڵەستین بەربدەنەوە کە کۆلارە هەڵدەدەن بۆسەر “ئیسرائیل”.\nلە کۆبوونەوەیەکی ئاسایشی ئیسرائیلدا ڕۆژی یەک شەممە ١٥ی تەموزی ٢٠١٨ تاوتوێی هێرشەکانی ئیسرائیل بۆسەر کەرتی غەززەی گەمارۆدراو کرا و بێنێت وتووشیەتی “بۆچی تەقە لە هەرکەسێک ناکەن کە چەکی ئاسمانییان پێیە (کۆلارەیان پێیە) و هەڵیدەدەنە سەر کۆمەڵگاکانمان؟”\nوەزیری پەروەردەی ئیسرائیل وتووشیەتی “هیچ تەگەرە و بەربەستێکی یاسایی نییە، ئیتر بۆچی ڕاستەوخۆ تەقە لەو کەسانە ناکرێت و بۆمبارانی ئەوان ناکرێت؟ ئەوانە تیرۆریستن مەبەست و نیازی جۆراوجۆریان هەیە”.\nگادی ئیسینکۆت بەرپرس لە سوپای ئیسرائیلیش وتوویەتی “پێم وانییە کە تەقەکردن و کردنە ئامانجی گەنج و منداڵان ڕاست بێت”.\nئیسینکۆت بە بێنێتی-شی وتووە “ئایا تۆ پێشنیازی بەردانەوەی بۆمب بۆسەر باڵۆنە ئاگرینەکان و خانەکانی کۆلارە دەکەیت؟”، بێنێت-یش لە بەرامبەردا وتوویەتی کە سوپای ئیسرائیل دەبێت ئەو کارە بکات و بەرپرسەکەی سوپای ئیسرائیلیش وتوویەتی “من هاوڕانیم لەگەڵت و ئەوە دژی مۆراڵەکانی ئۆپراسیۆنەکانمە”.\nئەوەش لەکاتێکدایە کە زۆرینەی ئەو کەسانەی کە کۆلارە هەڵدەدەن لەکاتی گردبوونەوەکاندا کە ناونراون (گەڕانەوەی مەزن)، منداڵانن.\nگردبوونەوە و خۆپیشاندانەکانی فەڵەستینیەکان ئەمساڵ لە ٣٠ی ئازارەوە بە چڕی دەستیانپێکردووە و لەوکاتەشەوە تا ئێستا زیاتر لە ١٤٠ خۆپیشاندەری بێ چەکی فەڵەستینی کوژراون و شەهیدکراون، زیاتر لە ١٥ هەزاریشیان بریندارکراون کە برینی نزیکەی ٤٠٠یان سەختە، لە بەرامبەریشدا سوپا و هێزەکانی ئیسرائیل نەک کوژراویان نییە بەڵکو برینداریشیان نەبووە.\nبەهۆی هەڵدانی کۆلارەوە لەلایەن فەڵەستینیەکانەوە بۆسەر کێڵگە و ڕەزی ئیسرائیلیەکان زیانی ملیۆنان دۆلار لە ئیسرائیل کەوتووە. غەززەش کە نزیکەی دوو ملیۆن کەس تیایدا دەژی ١٢ ساڵە گەمارۆی توندی لەلایەن ئیسرائیل و میسرەوە خراوەتەسەر و ٩٧٪ی ئەو ئاوەی کە دەستیان پێی دەگات بۆ خواردنەوە ناشێت، ڕێگری لە بردنی خواردن و سوتەمەنیش لەو دوو دەروازە سنوریەوە دەکرێت کە پێداویستی بۆ غەززە لێوە دەبرێت.\nسیواک.. ئێمە ونمانکرد و ئەوان دۆزییانەوە\nهەوڵی کودەتاکەی سەر ئەبوبەکر بەغدادی و زانیاری زیاتر\nلە سودان داوای کودەتای سەربازی دەکرێت و حزبی دەسەڵاتیش ئیدانەی داواکارییەکە دەکات


٨ گورانیبێژی کورد لە تورکیا دەستگیر کران/ تۆمەتی ئەمنییان دراوەتە پاڵ - Mehr News Agency\nAP ١٣٩٨ Mehr ١٣ ٠٩:٣٤\nNews Code 28672\nبە ڕاپۆرتی ئاژانسی هەواڵی مێهر، پۆلیسی تورکیا لە شاری وێرانشەهیر لە پارێزگای کوردنشینی شانلی ئورفای تورکیا هەشت گوانیبێژی کوردی بە هۆی خوێندنی گۆرانی کورد بە تۆمەتی ئەوەی کە گوایە خەریکی بانگەشە بۆ گرووپە تیرۆریستییەکانن، دەستگیر کرد.\nبە پێێ نووسراوی ڕۆژنامەی ئورنسل، هێزەکانی پۆلیسی تورکیا هەشت گۆرانیبێزی کورد لەوانە ئەندامانی گرووپی "دەوران" بریتی لە ئەحمەد سار، مندوح سار، ئاسلان ئاکمیش و ئونال ئاینلی، ی بە تۆمەتی بانگەشە بۆ گرووپە تیرۆریستییەکان دەستگیر و بۆ گواستیانیەوە بۆ فەرماندەیی هێزەکانی ژاندارمری پارێزگای ئورفا.\nشیاوی باسە، لە ڕۆژانی ڕابردووش ئیدارەکانی پارێزگاری لە پارێزگا جیاوازە کوردنشینەکانی ئەو وڵاتە هەوڵی هەڵوەشاندنەوەی کۆنسێرتی کوردیان داوە و لە شاری باتمانیش هێزەکانی پۆلیسی تورکیا بە وتنی ئەوەی کە "گۆرانی کوردی قەدەغەیە" ڕێگریان کردووە لە خوێندنی گۆرانی کوردی لە لایەن "ئوزەر" گورانبێزی کوردی تورکیا.


📝 Les bøker-unngå angst og stress بەڵگەنامێ\n📅 کاتوو تۆمارکەردەی Mar 15 2020 11:29AM\nHei alle kjære medborgere både i Kurdistan og i No [ زیاتەر... 👁] ✖ ✖ 0 2 ✔ 99% ✍ هـ.ب. 15-3-2020 11:29:36\n📝 بە کتێب بخوێندنەوە، لە دلەراوکێ دوور بکەوە و پابەندی بریارە تەندروستیەکان بە بەڵگەنامێ\n📅 کاتوو تۆمارکەردەی Mar 15 2020 10:11AM\n👁 ئی بابەتە 1,396 جارێ وینیان\nدۆستان و هاورێیان هاونیشتیمانیانی کوردستان و نۆر [ زیاتەر... 👁] ✖ ✖ 0 3 ✔ 99% ✍ هـ.ب. 15-3-2020 10:11:57\n📝 پۆلیس لە سلێمانی رێکاری توندتر دەگیرێتەبەر بەڵگەنامێ\n📅 کاتوو تۆمارکەردەی Mar 14 2020 8:10PM\n👁 ئی بابەتە 368 جارێ وینیان\nبەمەبەستی پاراستنی تەندروستی هاوڵاتیان و رێگری کرد [ زیاتەر... 👁] ✖ ✖ 0 2 ✔ 99% ✍ ب.ج. 14-3-2020 20:10:13\n📝 راگەیاندراوێک لە کۆمسێۆنی ژینگەی (کۆنگرەی نەتەوەیی کوردستان) سەبارەت بە پەتای کۆرۆنا بەڵگەنامێ\n📅 کاتوو تۆمارکەردەی Mar 15 2020 8:35AM\n👁 ئی بابەتە 369 جارێ وینیان\nهاووڵاتیانی بەڕێز، گەلی خۆڕاگر لە کوردستان، لە ئ [ زیاتەر... 👁] ✖ ✖ 0 2 ✔ 99% ✍ ب.ج. 15-3-2020 8:35:32\n📝 روونکردنەوەی وەزارەتی دارایی و ئابوری حکومەتی هەرێمی کوردستان سەبارەت بە دابەشکردنی مووچە بەڵگەنامێ\n📅 کاتوو تۆمارکەردەی Mar 14 2020 8:45PM\n👁 ئی بابەتە 479 جارێ وینیان\nبەداخەوە، ئەمرۆ لە روونکردنەوەیەکدا ئاماژەمان بەوە [ زیاتەر... 👁] ✖ ✖ 0 2 ✔ 99% ✍ ب.ج. 14-3-2020 20:45:51\n📝 سەندیکای پزیشکانی کوردستان هۆشداری لە بەکارهێنانی هەندێک دەرمان بە هاووڵاتیان دەدات بەڵگەنامێ\n📅 کاتوو تۆمارکەردەی Mar 14 2020 8:03PM\n👁 ئی بابەتە 425 جارێ وینیان\nپەیامی سەندیکای پزیشکانی کوردستان ژمارە (6): هاوڵ [ زیاتەر... 👁] ✖ ✖ 0 2 ✔ 99% ✍ ب.ج. 14-3-2020 20:03:40\n👫 عەبدوللەتیف بامۆکی ژیونامە\n📅 کاتوو تۆمارکەردەی Mar 14 2020 3:47PM\nزانای ئاینی و نوسەر و وەرگێڕ و پەرلەمانتاری پێشوی [ زیاتەر... 👁] ✖ ✖ 1 1 ✔ 99% ✍ هـ.ب. 14-3-2020 15:47:37\n📝 قائیمقامیەتی سۆران: ئەوانەی بە قاچاغ هاتوچۆی ئێران دەکەن دەبێت رووبەڕووی دادگا بکرێنەوە بەڵگەنامێ\n📅 کاتوو تۆمارکەردەی Mar 14 2020 4:30PM\n👁 ئی بابەتە 403 جارێ وینیان\nئاگاداری بە پەلە بۆ خەڵکی دەڤەری سۆران 1- لە بەر [ زیاتەر... 👁] ✖ ✖ 0 2 ✔ 99% ✍ ب.ج. 14-3-2020 16:30:39\n📝 وتاری مەسرور بارزانی تایبەت بە رێکارەکانی بەرەنگاربوونەوەی پەتای کۆرۆنا بەڵگەنامێ\n📅 کاتوو تۆمارکەردەی Mar 14 2020 8:00PM\nبەناوی خوای گەورە و میهرەبان هاووڵاتییانی خۆشەویس [ زیاتەر... 👁] ✖ ✖ 0 2 ✔ 99% ✍ ب.ج. 14-3-2020 20:00:16


بە سینەماییکردنی ڕۆمانی خەیاڵی زانستی … باسی شەشەم … د. گۆران سەباح – Dengekan\nbyGoran Sabah\tJuly 12, 2020\tGeneral, Literature\nچەند جار دەستت داوەتە ڕۆمانێک و لە پەرەگرافی یەکەم، پەڕی یەکەم، یان بەشی یەکەم وازت لێ هێناوە؟ زۆر جار. بۆ خۆم وەک ڕۆماننووسێک دەیان جار وام بەسەر هاتووە، بەڵام هەرنەبێ تا نیوەی دەچم بۆ ئەوەی بزانم بۆ هێندە بێ تامە. خەمدانم پڕ دەبێ کاتێ دەبینم و دەبیستم ماندووبوونی ڕۆماننووسێک بەهەدەر دەچێ لەبەر وشکی بەرهەمەکەی. دەیان (بۆ)م لا دروست دەبێ. بەرسڤ بۆ (بۆ)یەکان دەبینمەوە هەرچەندە خوێندنەوەی ڕۆمانی بەردەست دیق و ئارەقەم پی دەکات.\nهەندێ لەو بەرسڤانە ئەمانەن: گێڕانەوەی سست و بێ سەروبەر، نەبوونی گرێ، قسەی گەورە و وتارئامێز، نەبوونی دیالۆگ یان دیالۆگی بێ مەبەست، هەڵە و پەڵەی زمانەوانی و خاڵبەندی و ڕێنووس، درێژدادڕی لەخۆڕا، بابەت و تێمای سواو، نەبوونی ململانە، دیمەنی کرچ و بێ جووڵە.\nپەنجە دەخەمە سەر دیمەنی کرچ و بێ جووڵە.\nڕۆمانی سەردەمی مێتا مۆدێرن تژییە لە دیمەنی بەجۆش، خێرا و دڕامایی. یەک لەو هۆیانەی ڕۆمانی خەیاڵی زانستی (خەز) بەتام دەکات دیمەنی سینەماییە.\nخەزەکانی ئایزاک ئاسیمۆڤ خوێنەر بە دیمەن و وێنەی خێرا پەلکێش دەکەن. کاتێ چیڕۆکی (ئای ڕۆبۆت) دەخوێنییەوە، هەست دەکەیت لە هۆڵی سینەمایت و سەیری فیلمەکە دەکەیت. ڕۆمانی (پیاوێک بە ناوی ئۆڤ)ی فرێدریک باکمان، هەرچەندە خەز نییە، بەڵام نموونەیەکی باشە. هەر بەشە و چەند دیمەنێکە و دێنە بەرچاوت. ڕۆمانی (کچێک لەناو شەمەندەفەر)ی پاولا هۆکینس، دیمەن دوای دیمەنی سینەمایی دێتە گێڕانەوە. بەلاش نییە ڕاولینگ، نووسەری هاری پۆتەر، دوا فەنتازیای بە ناوی (فانتاستیک بیست) بە شێوەی ڕۆمانی سیناریۆیی بڵاو کردووەتەوە!\nپرسەکە ئەوەیە چۆن خەزێکی سینەمایی دێتە نووسین. لە پێنج باسی پێشوودا تیشکم خستووەتە سەر نووسینی خەز، لەمەیان باسی لایەنە سینەماییەکەی نووسین دەکەم. ئیرێنا بریگنول، سکریننووس و ڕۆمانووس و خاوەنی چەندان خەڵاتی سینەمایی، باسی حەفت رێگە دەکات بۆ بە سینەماییکردنی ڕۆمان (ئیرێنا، ٢٠١٧).\nیەکەم: ڕۆمان لە یەک ڕستەی بەهێزدا.\nدەتوانی ڕۆمانەکەت بە یەک ڕستە بەوەی بەرانبەرت بڵێی؟ بە یەک دێڕ پێم بڵێ ڕۆمانەکەت لەسەر چییە. کارێکی ئەستەمە. بێو بتوانی ئەوە بکەی، ڕۆمانەکەت روون دەبێ. خوێنەر دەزانێ باسی چی دەکەی. ئێستە ڕۆمانێک دەخوێنمەوە (ناو ناهێنم) تا بەشی حەفتەم هەرچەندی هێنا و بردم نەمزانی باسی چییە. لێم بپرسی ڕۆمانی (شاخوێنبەری سەرکردە)ت باسی چی دەکات. یەکسەر پێت دەڵێم: کۆرپەیەک نایەوێ لە منداڵدان بێتە دەرەوە. ئەم ڕستەیە وات لێ دەکات بچی ڕۆمانەکە بخوێنییەوە. خۆ بوون بە دەستی منداڵەکە نییە؟ چۆن منداڵێک دەتوانێ ئەو بڕیارە بدات؟ ئەمانە و سەتان (بۆ)ی ترت لا دروست دەبن. بۆیە پێش خوێندنەوە چاوەڕێی ڕۆمانێکی بەتام دەکەی. ئیرێنا باسی ڕۆمانەکەی خۆی دەکات بە یەک ڕستە: دووانەیەک لەدایک دەبن، کچەکە ئاساییە بەڵام کوڕەکە هێزی سیحری هەیە. ئەمە خەیاڵی خوێنەر بۆ خۆی رادەکێشێت، عەوداڵی خوێندنەوەی ڕۆمانەکە دەبێ.\nدووەم: بیرکردنەوەی بە وێنە.\nئاسانە ڕۆمانێک بە وشە پڕ بکەیتەوە، گوێت لە وێنە نەبێ. بەس بۆ ئەوەی خوێنەر ببزوێنی، دەبێ بە وشەکانت وێنە دروست بکەی. هەڵبەت باسی وێنەی شیعری ناکەم، زۆر کەس ئەم شێوازە لە ڕۆمان بەکار دەبەن. کۆنە. مەبەستم لە وێنە دروستکردنی دیمەنێکی سینەماییە. ئیرێنا دەڵێت ڕۆماننووس لە کاتی نووسیندا دەبێ ببێتە ڤیدیۆگر و دەرهێنەر، دەبێ حسێبی هەموو گۆشەیەک بکات، هەستەکان بەکار ببات. بۆ نموونە پاڵەوان لەسەر هەسارەیێکە، ناکرێ هەر گرد و بیابان ببینێت. بۆن، تامی خۆراکی ئەوێ، بیستن، بینینی رەنگەکان. ئەمانە دیمەنەکە جوانتر دەکەن. ئەوە مانای وەسفی درێژدادڕ نییە، داوی بدەیتێ و هەر نەیبڕییەوە.\nپێکهاتە بۆ سکرین لە هەموو ڕووێکەوە گرنگە. لە ڕۆمان، هەر ساتێک، کردارێک و جووڵەیەک رۆڵی خۆی هەیە. دەتەوێ ڕۆمانەکەت هەستێکی سینەمایی هەبێ؟ دەبێ کاری زیاتر لەسەر داڕشتنی پڵۆتەکەت بکەیت. ئەوەیە پێکهاتە. کەی فڵاشباک بەکار دەبەی؟ لە کوێ فۆرشادۆوینگ بەکار دەبەی؟ ڕۆمانی (سەردەمی گریانی بەڵقیس)ی جەبار جەمال دیمەنی جوانی تێدایە، بەتایبەتی دیمەنی فڕینی کۆترەکان لە سەیداوە، بەڵام لەبەر زۆری فلاشباک دیمەنەکان تامیان لەدەست دەدەن. لە پێنج بەشی یەکەمدا، هێندە فلاشباکی تێدایە گێڕانەوەکەی سست کردووە. پێنچ بەش تەنێ بۆ دۆزینەوەی ماڵی کچەکەی بەڵقیس وا لە خوێنەر دەکەن ڕۆمانەکە دانێ و دواتر بێتەوە سەری. پێکهاتەی پڵۆتەکەت دەبێ تژی بێ لە پێچ و بادانەوە (تویست) و شتی چاوەڕواننەکراو. هەر هەمان ڕۆمانی جەبار تویستی جوانی تێدایە. بۆ نموونە، بەڵقیس و مەحمود دڵنیان ماڵی نیانیان دۆزیوەتەوە، بەڵام دوای دیمەنێکی دڕامایی دەردەچێت ماڵەکە هەو نییە. فلاشباک گرنگە، بەڵام کەی و لە کوێ و چۆن بەکاری دەبەی گرنگترە. خێرایی گێڕانەوە توخمێکی سینەمایی دەدەن بە ڕۆمان. لە باسەکانی پێشوودا باسی خێراییم کردووە، تکایە بیخوێننەوە.\nچوارەم: کرژی دڕامایی\nخەز تژییە لە دڕاما. خەزی (فەهرنهایت ٤٥١)ی ڕێی بڕادبێری بەتامە لەبەر دیمەنە دڕاماییەکانی. زنجیرە خەزی (دایڤێرجنت)ی ڤیڕۆنیکا رۆس وات لێ دەکەن تامەزرۆی بەشی دواتر بی چونکە هەر بەشێک دیمەنێک یان چەند دیمەنێکی دڕاماییە. باشە دیمەنی دڕامایی چییە؟ قسە، ترس، هەست، سۆز، جووڵە و ململانەی کارەکتەرێکە لە دۆخێکدا، ئاستەنگی بەر خەون و هیوای کارەکتەرە. مەرج نییە ئاکشن بێ. نا. سەیری سێیەم لەبەرخۆدوانی هاملێت بکە کاتێ بە “من هەم یان نیم” دەست پێ دەکات. یەکێکە لە هەرە دیمەنە دڕاماییە جوانەکانی سەردەمی کلاسیک. پاڵەوانی (دووی سوور) کە سێیەم ڕۆمانمە، لە زیندان بەستراوەتەوە و هەموو لەشی خووساوی خوێنە. وڕێنە و خەونەکانی تژین لە دیمەنی دڕامایی.\nپێنجەم: ئاکشن و دیالۆگ\nئاکشن و دیالۆگ دوو توخمی سەرەکیی سینەمان. بۆ نووسینی ڕۆمانێکی سینەمایی، دەبێ وەستایانە ئەو دوو توخمە بەکار ببەی. ئاکشن هەر لە پێناو ئاکشن تامی نییە. تەنانەت ئاکشنیش دەبێ بە مەبەست بێ و زانیاری بەخش و بەجۆش بێ بۆ خوێنەر. ئاکشن بە پەخشانە وەسف دەمرێ. زۆربەی ڕۆمانی کوردی تژین لە پەخشانە وەسف، بۆیە وشک و برینگ و بێ تامن. خوێنەری ئەم سەردەمە تام لەو ستایلە ناکەن. ئاکشن تاقیکردنەوەیە بۆ کارەکتەر؛ کاردانەوە و بەرسڤی چۆنە، هێز و هزر و هەدای چۆنە. پاڵەوانی (شاخوێنبەری سەرکردە) بێ ویستی خۆی لەدایک دەبێ، دەیخەمە نێو ئاکشنێک. کۆمەڵێک مرۆڤ دەوری دەدەن و تێر جوێن و تفی دەکەن. کاریگەریی ئەو دیمەنە وا لە پاڵەوانەکە دەکات هەموو گومانەکانی دنیای مرۆڤی پێ ڕاست بێ. دیالۆگ لەسەر سێ ئاست دێتە نووسین: کارەکتەر، پڵۆت و تێما. هەر دیالۆگێک خزمەتی ئەو سێیە نەکات دیمەنەکە کرچ دەکات. چۆنی و چاکی و ئەو شتانە درێژدادڕییە و گێڕانەوەکە بێ تام دەکەن.\nشەشەم: ساتی لەبیرنەکراو\nفیلم چەند دیمەنێکی یەک بەدوای یەکی زنجیرەیەک رووداوە. شەڕ، هەڵاتن، سەرکەوتن، شکست، گاڵتە و گەپ، ڕۆمانس، لەدەستدان، مردن، شکان، ڕووخان و تاد. دەکرێ هەریەک لەمانە یادگاریێک لە زەینی خوێنەر دروست بکات قەت لەبیری نەچێتەوە. کێ هەیە مردنی ئۆفیلیا لە بیر بکات لە هاملێت؟ کێ هەیە ئۆڤ کە تەمای خۆکوشتنی هەیە لە بیر بکات؟ کێ هەیە کەرتی دوازدەی (هەنگە گێیمس) لە بیر بکات؟ کێ هەیە پێکەنینی سەدا لە ڕۆمانی (رۆژێک لەو ساڵانە هەڵدەگرم) لە بیر بکات؟ ئەو ساتەی پاڵەوانی (شاخوێنبەری سەرکردە) لەدایک دەبێ، دنیا دێنێتە هەژان تا لە منداڵداندا نەیەتە دەرەوە. کێ هەیە ئەو ساتە لە بیر بکات کاتێ ژنە ڕفێنراوەکە لە ڕۆمانی (گەن گێڵ) بەدەردەکەوێتەوە؟ کێ هەیە گۆڕانی فڕانکستاین لە بیر بکات؟ کێ هەیە قالۆچە گەورەکەی کافکا لە بیر بکات؟ خەزنووس بیت یان نا، دەبێ ڕۆمانەکەت تژی بێ لە ساتی لەبیرنەکراو.\nحەفتەم: کارەکتەر و گەشتەکەی\nهەر کارەکتەرێک مەرامێکی هەس، با سۆزداریش بێ. هەوڵی کارەکتەر بۆ گەیشتن بەو مەرامە دەیگۆڕێت. گەر پاڵەوانەکەت لە سەرەتاوە تا کۆتایی وەک خۆی بێت، ئەوا ڕۆمانەکەت لەوپەڕی بێ تامیدا خۆی دەبینێتەوە. ناشکرێ لە بەشی یەکەم هەرچی هەیە لەسەر کارەکتەرەکە هەڵیڕێژی. پێ بە پێ کارەکتەر گۆڕانی بەسەردا دێ. تا کۆتایی گەشتەکەی دەبێتە مرۆیێکی تر. پێی دەڵێن کارەکتەری داینامیکی (گۆڕاو)، کارەکتەری نەگۆڕیش (ستێیتیک) واتە نەگۆڕ. ئاساییە کارەکتەری لاوەکی نەگۆڕێ، بەڵام پاڵەوان دەبێ لە دار و بەرد بدرێ و زۆرترین گۆڕانی بەسەردا بێ. ئۆڤ لە سەرەتای ڕۆمانەکە دەیەوێت خۆی بکوژێت، بەڵام بەو رووداوانەی تووشی دەبێ ڕای دەگۆڕێ.\nدەبێ ئەوەش بڵێم هەر چێژی سینەمایی نییە ڕۆمانەکەت بەتام دەکات. نا. هەرچۆن و هەرچیێک بێ، واز لە پەخشانە وەسف بێنە و خۆش بیگێڕەوە.\nBrignull, Irena (September, 26 2017). Seven Top Tips to Create a Cinematic Novel. Retrieved at Writersdigest.com on July 9, 2020.\nPrevious بۆچونێك دەربارەی قەوارە و ناقەوارەیی هەرێمی کوردستان … زاهیر باهیر\nNext مەعدەنی سیاسییەکان … کۆشش محمد\n1987 کتێبی برینى من


لە سلێمانی یەکەم زەنگی دەستپێکی ساڵی نوێی خوێندن لێدرا – کوردی – RojNews.News\nلە سلێمانی یەکەم زەنگی دەستپێکی ساڵی نوێی خوێندن لێدرا\n02/03/2020 - 4:56:47 pm\nدووشەممە, 2 أكت 2017 – 10:16\nلە هەرێمی کوردستان زەنگی دەستپێکردنی ساڵی نوێی خوێندن لێدرا و لە شاری سلێمانی-ش لە خوێندنگای سەرسەنگ یەکەم زەنگی دەستپێکردنەوەی ساڵی نوێی خوێندن لێدرا.\nئەمڕۆ لە سەرجەم خوێندنگاکانی هەرێمی کوردستان زەنگی دەستپێکردنەوەی ساڵی نوێی خویندن لێدرا و لە شاری سلێمانی-ش لە کاتژمێر ٩:٠٠ لە خوێندنگای سەرسەنگ بە ئامادەبوونی بەڕێوەبەری گشتی پەروەردەی سلێمانی، ھەردوو بەڕێوەبەری پەروەردەی ڕۆژھەڵات و ڕۆژئاوا، خوێندکاران و مامۆستایان یەکەم زەنگی دەستپێکردنەوەی ساڵی نوێی خوێندن لێدرا.\nدڵشاد عومەر، بەڕێوەبەری گشتی پەروەردەی سلێمانی، لە کۆنگرەیەکی ڕۆژنامەنووسیدا وتی: نزیکەی سێ ھەزار مامۆستامان لە دەرەوەی شار ھەیە، دەبێت مافی ئەم مامۆستایانە بدرێت، کە لەم بێ مووچەییەدا مووچەکەیان دەدەنە کرێی ھاتووچۆ.\nدڵشاد، وتیشی: دەبێت مامۆستا دابمەزرێنێت و ئەوانەی کە تەمەنیان گەیشتووەتە خانەنشینی خانەنشین بکرێن.\nدڵشاد عومەر، هیواشی خواست، کە ئەو بێ پلانیەی لە هەرێم ھەیە نەمێنێت و ئەو پلانانەی کە داویانە بە حکومەت گوێیان لێبگیردرێت، وتیشی: دەبێت پارەی ئەم حکومەتە بۆ خزمەتی ڕۆڵەکانی ئەم شارەمان بێت، کە بەداخەوە لە قەیرانێکی زۆر خراپی داراییداین، ئەگەر بە دڵسۆزیی مامۆستایان و خوێندکار و کەسوکاری خوێندکاران نەبێت ئەوا پرۆسەی پەروەردە وردە وردە بەرەو دواوە دەڕوات.\nبەڕێوەبەری گشتی پەروەردەی سلێمانی، ڕاشیگەیاند:”ھیوادارم ئەنجومەنی وەزیران و جێگرەکەی و وەزارەتی دارایی چارەسەری ئەم دۆخە بکەن، چونکە بەڕێوەبردنی وڵات بەم جۆرە نابێت”.\nهەروەها، چۆپی عوسمان، خوێندکاری قۆناغی نۆی بنەڕەتی لە خوێندنگای سەرسەنگ، بە ڕۆژنیوزی وت: زۆر دڵخۆشم کە خوێندنگا کراوەتەوە و زۆر بەپەرۆشەوە خۆم ئامادەکردووە، داوا لە مامۆستایان و خوێندکاران دەکەم کە لە ھۆڵەکانی خوێندندا بن.\nپاشان یەکەم زەنگی خوێندن لەلایەن بەڕێوەبەرانی پەروەردەی سلێمانیەوە لێدرا.\nھەروەھا، لە خوێندنگاکەدا کاری دەستی خوێندکاران نمایش کرابوون.\nکردنەوەی دەرگای خوێندنگاکان لە اکتێکدایە، دوێنێ لە شاری سلێمانی و شارۆچکەی کەلار-ی ناوەندی ئیدارەی گەرمیان، مامۆستایانی نازاڕیی ڕژانە سەر شەقام و مانگێک مۆڵەتیان دایە حکومەتی هەریم بۆ هەڵگرتنی سیستمی پاشەکەوتی مووچە، ئەمڕۆش تەواوی مامۆستایان ڕوویان لە ناوەندەکانی خوێندن نەکرد.\nکۆبوونەوەی ڕاوێژی نەتەوەیی ڕۆژئاوا لە دووەم ڕۆژیدا بەردەوامە


ئەگەر مەلا موستەفا بە ناناوەندییەکەی [لامەرکەزییەکەی] ١١ی ئازاری ١٩٧٠ ڕازی ببووایە، چی ڕوویدەدا؟ – www.facebook.com/anarkistan.net ***** sekoy-anarkistani-kurdiy-zman@riseup.net\nئەگەر مەلا موستەفا بە ناناوەندییەکەی [لامەرکەزییەکەی] ١١ی ئازاری ١٩٧٠ ڕازی ببووایە، چی ڕوویدەدا؟\n١١ی ئازاری ٢٠١٦\n– ڕێکەوتننامە شومەکەی جەزائیر ڕووینەدەدا …\n– ئاشبەتاڵ شومەکە دەروونی تاکە ڕزگاریخوازەکانی کۆمەڵی کوردی وێراننەدەکرد …\n– پێشلەشکریی “قیادە موەقەتە” بۆ ڕژێمی ئیسلامی ئێران و هێنانەوەی پاسدار بۆ خۆرهەڵاتی کوردستان ڕووینەدەدا . ..\n– جەنگی نێوخۆیی ١٩٧٧- ١٩٨٧ ڕووینەدەدایەوە …\n– ڕێکەوتنە شومە سێ قۆڵییەکەی دەوڵەتانی عیراق – ئێران – تورکیە ڕووینەدەدا …\n– شەرێ هەکاری و کۆمەڵکوژکردنی نیئۆ-جەلالییەکان ڕووینەدەدا …\n– ساڵی ١٩٧٨ڕاگواستنی گوندەکان ڕووینەدەدا …\n– جەنگی هەشت ساڵەی عیراق – ئێران ڕووینەدەدا …\n– ئەنفالی بارزانییەکان ڕووینەدەدا …\n– کۆمەڵکوژکردنی ئەندامانی (حشع) لە قڕناقا و پشتئاشان ڕووینەدەدا …\n– هێنانی پاسدار بۆ سەر بیرەنەوتەکانی باباگوڕگوڕ ڕووینەدەدا …\n– بە بەکرێگیراوکردنی “جاشکردنی” خەڵکی ڕاگوازراو و بێکارکراوی گوندەکان لەنێو ئوردووگە و شارەکان ڕووینەدەدا …\n– زیندووکردنەوەی خێڵایەتی ڕووینەدەدا …\n– کیمیابارانی دۆڵی جافایەتی و بالیسان ڕووینەدەدا …\n– هێنانی پاسدار بۆ هەڵەبجە و کیمیاباران ڕووینەدەدا …\n– کۆمەڵکوژکردنی پیشمەرگەکانی (گوردانی شوان)ی کۆمەڵە ڕووینەدەدا …\n– ئەنفاڵکردنی قەرەداخ و گەرمیان و ..تد ڕووینەدەدا …\n– هەزاران کەس زیندانی و تیرۆر و لەسێدارە نەدەدران …\n– داگیرکردنی کوەیت ڕووینەدەدا …\n– جەنگی دووەمی کەنداو/ پەلاماردانی عیراق ڕووینەدەدا …\n– ئابڵوقەی ئابووریی دەهە و نێوێك لەسەر عیراق و هەریمی کوردستان ڕووینەدەدا …\n– سازشی ١٩٩١ بەرەی کوردستانی لەتەك ڕژێمی ئەنفالکەر و پیلانی تێکشکاندنی ڕاپەڕین ڕووینەدەدا …\n– کۆڕەوی ملیۆنی و نەهامەتییەکانی ڕوویاننەدەدا …\n– کوشتوبڕی ڕاپەڕیوان ڕووینەدەدا ….\n– تیرۆرکردنی هەزاران ژن پاش ڕاپەڕین ڕووینەدەدا …\n– لێبوردنی گشتی بۆ بەکرێگیراوان بەناوی “چەکداری شۆرشگێڕ ” پێویست نەدەبوو …\n– جەنگی نێوخۆیی ١٩٩٤- ١٩٩٨٧ ڕووینەدەدایەوە …\n– گاردی کۆماریی ڕژێمی بەعس و تانکەکانی بۆ هەولێر نەدەهێنرانەوە …\n– سوپای پاسداران بەرەو کۆیە نەدەبرا …\n– هێرشەکانی دەسەڵاتدارانی هەرێمی کوردستان بۆ سەر پەکەکە ڕوویاننەدەدا …\n– ساڵی ١٩٩٤کوشتوبڕ و تەقە لە خۆنیشاندەرانی دژی جەنگ نەدەکرا …\n– عیراق نەدەبوونە گەراجی لەشکرکێشی تورکیە و ئێران …\n– ناوچە سنوورییەکانی هەرێمی کوردستان نەدەبوونە تاقیگە و مەشقگەی لەشکر و تۆپخانەکانی دەوڵەتانی ئێران و تورکیە …\n– عیراق و هەرێمی کوردستان نەدەبوونە بازار و هەڕاجخانە و شوێن چەپاوڵی کۆمپانییە جیهانییەکان …\n– نەوتی عیراق تاڵانفرۆشنەدەکرا …\n– سامانی سروشتیی هەرێمی کوردستان تاڵان و خاکی کوردستان کوناودەر نەدەکرا …\n– رێکەوتننامەی پەنجا ساڵی نەوت لەتەك دەولەتی تورکیە واژۆنەدەکرا …\n– کەرتە گشتی و دەوڵەتییەکان پارتیی و تایبەتینەدەکرانەوە …\n– ئەو هەمووە گروپ و پارتییە ئیسلامییە دروستنەدەبوون …\n– جەنگە نیوخۆییەکان لەتەك ئیسلامییەکان ڕوویاننەدەدا …\n– ژنکوژی نەدەبووە شوناسی خەڵکی هەرێمی کوردستان …\n– نووسەران و ڕۆژنامەنووسان تیرۆرنەدەکران …\n– ئێستا هەزاران ئازیزی لەسێدارەدراو و کوژراو و ئەنفالکراومان لە ژیاندا دەبوون …\n– چەند ملیۆن کورد و عیراقی ئاوارە نەدەبوون …\n– داعش دروستنەدەبوو و نەدەهێنرایە عیراق …\n– جارێکی دیکە لە هەزارەی سێیەم ئیزیدییەکان جینۆسایدنەدەکرانەوە …\n– ژنانی مەسیحی و شەبەك و ئیزیدی نەدەکرانە کەنیزەك …\n– بازرگانانی سەر بە (پدک) و (ینک) نەوت و گازی داعش’یان ساخنەدەکردەوە …\n– هەڵبەتە ئەوەش بڵێم، كە (بارزانی) و (تاڵەبانی) و ئەوانی دیكە نەدەبوونە یەكەمین ملیاردلێری یەكەمی خۆرھەڵاتی ناوین، هەر ئاوا كاسەلێس و دەربارەكانیان نەدەبوونە كەڵەگای ڕاسەری كۆمەڵی هەریمی کوردستان و دروستکەری ئاژاوە لە “ڕۆژاوا” و باکوور …\n– زۆر شتی دیکە، کە ئێوەی خوێنەر لە من باشتر ئاگاداریان هەن و وردتر دەیانزانن …\nبەڵام، ئەو ڕاستییەمان لەبیرنەچێت، ئەگەر بڕیاری تەقەکردنەوەی بارزانی بە فەرمانی شای ئێران و دەوڵەتی ئەمەریکا نەبووایە، زۆرێك لە نووسەران و “چالاكان” و پسپۆڕان و ..تد میدیاکارانی زماننەزانی ئێستای هەرێمی کوردستان ناویان لە کوڵەکەی تەڕیشدا نەدەبوو، شارێكی بێبەرهەمی وەك سلێمانی نەدەبووە پێگەی دەیان ملیارلێر و سەدان ملیۆنێر، ئیدی با هەولێر و دهۆك و (سەری سپی) لەولاوە بوەستێت.\nلەبەرئەوە و لەسەر ئەو بنەمایە، بەدڵنیاییەوە سازشکردن لەتەك دەولەتی عیراق ساڵی ١٩٧٥ هەم دەبووە ڕێگر لە وێرانبوونی کوردستان و هەم بوار بۆ ڕۆشنبیربوون و هوشیاربوونەوەی جەماوەریی و هەڵکشانی کولتووریی و کۆمەڵایەتی دەڕەخسا و هەم دەوڵەتان و کۆمپانییەکانی ئێران و تورکیە و دەوڵەتان و کۆمپانییە جیهانخۆرەکانی دیکەی ناوچەکە و جیهان لە بەرەکەتی جەنگەکانی نێوخۆ و دەرەوەی عیراق بەهرەمەندنەدەبوون.\nئایا ئێستا بە شرۆڤەکردن و هەڵسەنگاندنی ئەو بزووتنەوە چەکدارییەی کورد، کە ساڵی ١٩٧٦ سەریهەڵدایەوە، بێجگە لە ماڵوێرانی کوردان و ئەو نەهامەتییانەی سەرەوە و خزمەتکردن بە دەوڵەتانی داگیرکەر هیچی دیکەی سەرەنجام بووە یا بەرهەمهێناوە؟\nئایا ئەنفالکران و کوژران و لەنێوچوونی هەزاران مرۆڤی کورد و عەرەب و تورکمان و کلدان و ئاشووری و وێرانبوونی ژینگە لەو جەنگە نێوخۆیی و دەرەکییانەدا، بێجگە لە قوربانیبوون بۆ بەدەسەڵاتگەییشتنی تاڵانکەران و گەندەڵان و ملهوڕانی ئێستا و ڕێگەخۆشکردن بۆ دیکتاتۆریی سەرانی کورد و شیعە و سوننە لە سەرەتای هەزارەی سێیەم، هیچی دیکە بووە؟\nPrevious Postیادەوەرییەكانی ڕۆژانی ٨ی مارچNext Postمن کە نان نییە بخۆم، چی لە پیوازی ئەنگۆ بکەم


SUN, 21 APR 2019 09:50 Erbil, GMT +3\nوەزارەتی دارایی و ئابوری حكومەتی هەرێمی كوردستان ڕوونکردنه‌وه‌یه‌ک ده‌دات ده‌رباره‌ی لێدوانی په‌رله‌مانتار ڕیبوار که‌ریم ده‌رباره‌ی مووچه‌ی فه‌رمانبه‌رانی هه‌رێمی کوردستان.\nبه‌ڕێز نێچیرڤان بارزانی له دیدارێكدا له‌گه‌ڵ به‌ڕێز حسێن ئه‌لفه‌زاله هه‌ڵسوڕێنه‌ری كاروباری باڵیۆزخانه‌ی قه‌ته‌ر له به‌غدا، خواستی حكوومه‌تی هه‌رێمی كوردستانی بۆ به‌ره‌وپێشبردنی په‌یوه‌ندییه‌كانی له‌گه‌ڵ قه‌ته‌ر نیشان دا، پوخته‌یه‌كیشی ده‌رباره‌ی قه‌یرانه‌كانی ساڵانی ڕابردوو و تێپه‌ڕاندنیان به شێوه‌یه‌كی سه‌ركه‌وتوو پێشكه‌ش كرد.\nبه‌ڕێز قوباد تاڵەبانی جەختی لەوە کردەوە كه لە ئێستادا هەرێمی کوردستان پێویستی بە بونیادنانی ژێرخانی ئابوریی بەهێز هەیە، بۆیە گرنگە چین لەم قۆناغەدا یارمەتیدەر بێت بە تایبەت كه ئەزمونێکی گەورەی لەمبارەیەوە هەیە.


ئێران، نزیكەی 21 هەزار تووشبوی نوێ بە كۆرۆنا تۆماركرا - تۆڕی میدیایی خەڵک\nوتەبێژی وەزارەتی تەندروستی ئێران ڕایدەگەیەنێت، لە 24 كاتژمێری ڕابردوودا نزیكەی 21 هەزار تووشبووی نوێ بە ڤایرۆسی كۆرۆنا تۆماركرا.\nسیما سادات لاری وتەبێژی وەزارەتی تەندروستی ئێران لە كۆنفڕانسێكی ڕۆژنامەوانیدا ڕایگەیاند، لە 24 كاتژمێری ڕابردوودا 20963 كەس لە ئێران تووشی ڤایرۆسی كۆرۆنا بوون و 462 كەسیش گیانیان لە دەستداوە، ئەمەش ڕیكۆردێكی نوێی حاڵەتەكانی تووشبوون و مردن بە كۆرۆنا لە ,لاتەكەدا دادەنرێت.\nوتیشی”لە سەرەتای دەركەوتنی ڤایرۆسەكە تاكو ئەمڕۆ 2 ملیۆن و 438 هەزار و 193 كەس لە ئێران تووشی كۆرۆنا بوون و ملیۆنێك و 907 هەزار و 190 كەسیش نەخۆشییەكەیان پەڕاندووە و چاكبوونەتەوە.\nئاماژەی بۆ ئەوەش كرد، هەر بەهۆی ڤایرۆسەكەوە تا ئێستا 70 هەزار و 532 كەس لە ئێران گیانیان لە دەستداوە.\nخەڵك- فەرماندەی هێزی قودسی سوپای پاسداران ڕایدەگەیەنێت، بە بەردەوانی دەسەڵاتی ئیسلامی پێشدەكەوێت، ئیسڕائیلیش كە بە دەوری خۆیدا دیوار دەكێشێت،…\nخەڵك-بەشی هەواڵ وتەبێژی وەزارەتی تەندروستی ئێران ڕایدەگەیەنێت، لە 24 كاتژمێری ڕابردوودا 10330 كەس تووشی كۆرۆنا بوون. (زیاتر…)\n12 تەموز 2021 10.20 am\nخەڵك- ڕێكخراوی مافی مرۆڤی هەنگاو ڕایدەگەیەنێت، كۆڵبەرێكی خەڵكی سەقز لە كاتی كۆڵبەری بە دەستڕێژی ڕاستەوخۆی هێزە…


غالب موحه‌مه‌د: حكومه‌تی هه‌رێم نه‌وته‌كه‌ی راده‌ستی سۆمۆ نه‌كردووه\nپه‌رله‌مانتارێكی یه‌كێتی ڕایده‌گه‌یه‌نێت: حكومه‌تی هه‌رێم ده‌ستی به هه‌نارده‌كردنی نه‌وت له ڕێگه‌ی كۆمپانیای سۆمۆوه كردووه، په‌رله‌مانتارێكی گۆڕانیش ئه‌و زانیارییه ڕه‌تده‌كاته‌وه.\nبڵێسه جه‌بار فه‌رمان، ئه‌ندامی ئه‌نجوومه‌نی نوێنه‌رانی عێراق له فراكسیۆنی یه‌كێتی، ڕایگه‌یاندووه "ماوه‌ی چه‌ند ڕۆژێكه حكومه‌تی هه‌رێمی كوردستان ده‌ستی به هه‌نارده‌كردنی نه‌وت له ڕێگای كۆمپانیای سۆمۆی عێراقییه‌وه كردووه".\nئه‌و په‌رله‌مانتاره ده‌شڵێت "ڕاسته به یاسا مافه‌كانی خه‌ڵكی كوردستان له بودجه‌ی 2019دا جێگیر كراون، به‌ڵام هه‌ر به‌و یاسایه حكومه‌تی هه‌رێمیش پابه‌ند كراوه كه ڕۆژانه (250) هه‌زار به‌رمیل نه‌وت ڕاده‌ستی سۆمۆ بكات".\nله به‌رامبه‌ردا غالب محه‌مه‌د، ئه‌ندامی ئه‌نجوومه‌نی نوێنه‌رانی عێراق له فراكسیۆنی گۆڕان، ڕه‌تیكرده‌وه هه‌رێم نه‌وتی ڕاده‌ستی سۆمۆ كردبێت و، ڕایگه‌یاند "تا ئێستا یه‌ك به‌رمیل نه‌وتی هه‌رێمی كوردستان ڕاده‌ستی عێراق و كۆمپانیای سۆمۆ نه‌كراوه".\nغالب محه‌مه‌د كه ئه‌ندامی لیژنه‌ی نه‌وت و وزه و سامانه سروشتییه‌كانه، ئاماژه‌ی به‌وه كردووه "دوای به‌دواداچوون و قسه‌كردن له‌گه‌ڵ به‌رپرسانی سۆمۆ، پێیان ڕایانگه‌یاندووه كه هه‌فته‌یه‌ك له‌مه‌وبه‌ر به‌رپرسانی هه‌ڕێم به‌ڵێنیان به وه‌زیری نه‌وتی عێراق داوه كه 250 هه‌زار به‌رمیل نه‌وت له ڕۆژێكدا ڕاده‌ست بكه‌ن، به‌ڵام تا ئێستا یه‌ك به‌رمیل نه‌وتیان ڕاده‌ست نه‌كردووه".


كچانی كورد نمایشی جلوبه‌رگی هاوینه بۆ سێ بڕاندی جلوبه‌رگ ده‌كه‌ن – Takalami | تكلمي\nبدوێ/ فه‌رمان سادق//\nگروپێكی كچان سلێمانى و كوڕانى هه‌ولێر شه‌وی هه‌ینى رابردوو 13ی ته‌مووز، له فامیلی مۆڵی هه‌ولێر نمایشێكی جلوبه‌رگی هاوینه‌یان بۆ سێ بڕانده‌كانى سه‌نته‌ر پۆینت و ماكس و شۆ ئێكسپرێس ئه‌نجامدا و ئاماده‌بووانیش پێشوازییه‌كی گه‌رمیان لێكردن.\nنمایشه‌كه له فامیلی مۆڵی هه‌ولێر ئه‌نجامدرا، به‌ڵام به‌هۆی بچووكی ته‌خته‌ی نمایشه‌كه، نمایشكاران نه‌یانده‌توانى به ئاسانى جوله‌ی جۆراو جۆر ئه‌نجام بده‌ن، جگه له‌مه نه‌بوونى كورسی دانیشتن و بچووكی شوێنه‌كه وایكردبوو خه‌ڵكێكی زۆر به پێوه به‌ده‌وری ته‌خته‌كه بوه‌ستن یانیش له نهۆمی دووه‌می مۆڵه‌كه بینه‌ری نمایشه‌كه ببن.\nهاژه عه‌دنان قوتابی قۆناغی پێنجه‌می په‌یمانگه یه‌كێك بوو له كچه نمایشكاره‌كان، به‌لایه‌وه كاری مۆدێل و نمایشی جلوبه‌رگ، كارێ “زۆر خۆشه و هیوادارم كۆمه‌ڵگه‌ى كوردستانی قبوڵ بكات”.\nهاژه كه خۆی خه‌ڵكی كه‌ركوكه و ماوه‌ى 10 ساڵه له شاری هه‌ولێره ده‌ژیت، له‌گه‌ڵ هه‌ر ده‌ركه‌وتنێكی ده‌یان كوڕ سه‌رسامی خۆیان نیشان ده‌دا و چه‌پڵه‌یان بۆ لێده‌دا، ده‌ڵێ چیتر پێویست ناكات كچانى لبنانی یان فڕه‌نسی و ئیتاڵی بێن له كوردستان نمایشی جلوبه‌رگ بكه‌ن، گوتى “ئێمه هه‌ین، كچی ئه‌و خاكه‌ین و ده‌توانین ئه‌و كاره بكه‌ین و ناوی كوردستان به‌رز بكه‌ینه‌وه”.\nحه‌وت كچی سلێمانی و دوو كچی هه‌ولێر، له‌گه‌ڵ نۆ كوڕی هه‌ولێری و شه‌ش مناڵ كه هه‌موویان كورد بوون، به جلوبه‌رگی جیاواز چه‌ندجارێك هاتنه سه‌ر ته‌خته و خۆیان نمایش كرد، ئه‌مه له كاتێكدایه هه‌فته‌ى پێشتر له فامیلی مۆڵی دهۆك\nهه‌مان نمایشیان ئه‌نجام دابوو.\nموهه‌نه‌د قادر عه‌بدوڵڵا ده‌رچووی به‌شی بازرگانى ئاماده‌یی پیشه‌یی كه دیزاینه‌ری نمایشه‌كه بۆ “بدوێ” ئاماژه‌ى به‌وه‌دا كه ئه‌وانه‌ى هاتنه سه‌ر ته‌خته و نمایشی جلوبه‌رگیان كرد، یه‌كه‌مین كاریان نییه پێشتریش نمایشی تریان ئه‌نجام داوه.\nموهه‌نه‌د وه‌ك خۆی ده‌ڵێ ماوه‌ى چوار ساڵه كاری دیزاین ده‌كات و ئه‌مه دووه‌مین نمایشی جلوبه‌رگه له‌گه‌ڵ گروپ ئه‌نجامی ده‌دات، روونى كرده‌وه كه ئه‌وه‌ى سه‌رنجی راكێشاوه ئاماده‌بوونى ژنان و كچانێكی زۆره له نمایشه‌كاندا كه ئه‌مه هه‌م واده‌كات كچه نمایشكاره‌كان جۆرێك له دڵنیایی و باوه‌ڕ به‌خۆ بوون په‌یدا بكه‌ن كاتێك ده‌چنه سه‌ر ته‌خته‌كه، هه‌میش واده‌كات نمایشی جلوبه‌رگ به‌رده‌وامی پێ بدرێت كه ئێسته له سه‌ره‌تا دایه.\nله‌گه‌ڵ هه‌ر هاتنه سه‌ر ته‌خته‌یه‌كی كچانی نمایشكار و هه‌ر جوله‌یه‌كیان له‌سه‌ر ته‌خته‌كه، ئاماده‌بووان چه‌پڵه‌یان بۆ لێده‌دان و هه‌وڵیان ده‌دا لێیان نزیك ببنه‌وه بۆ ده‌ستخستنى وێنه‌یه‌ك له‌گه‌ڵ نمایشكاره كچه‌كان، ته‌نانه‌ت زیاتر له 200 مۆبایل له رێگه‌ى ئینته‌رنێته‌وه راسته‌وخۆ نمایشه‌كه‌ی له تۆڕه كۆمه‌ڵایه‌تییه‌كان په‌خش ده‌كرد.\nئه‌وه‌ى جێی سه‌رنج بوو، رووبه‌ری ته‌خته‌ى نمایشه‌كه زۆر بچووك بوو، نمایشكاران نه‌یانده‌توانی به ئاره‌زووی خۆیان هه‌موو جوله‌یه‌ك بكه‌ن، جگه له‌مه‌ش به‌هۆی نه‌بوونى شوێنى دانیشتن، خه‌ڵكێكی زۆر ناچار بوون به پێه‌وه بینه‌ری نمایشه‌كه ببن.\nلانه عه‌بدلره‌حمان ده‌رچووی به‌شی ئه‌لكترۆنی په‌یمانگه، یه‌كێكی تر بوو له كچه نمایشكاره‌كان كه قسه‌ى بۆ “بدوێ” كرد، خۆشحاڵی خۆی نه‌شارده‌وه كه توانیویه‌تى بۆ جاری دووه‌م له‌ماوه‌ى یه‌ك ساڵی كاركردنى له نمایشی جلوبه‌رگ، بچێته‌وه سه‌ر ته‌خته و جلوبه‌رگی جۆراوجۆر نمایش بكات.\nلانه كه كچێكی باڵا به‌رزه و خه‌ڵكی سلێمانییه، له‌گه‌ڵ هه‌ر ده‌ركه‌وتنێكی بۆ سه‌ر ته‌خته و نمایشێكی ئاماده‌بووان به فیته و چه‌پڵه پێشوازییان لێی ده‌كرد، ئه‌و ده‌ڵێ هاتنى خه‌ڵكێكی زۆر هێزی پێده‌دات به‌رده‌وام بێت له نمایش كردن.\n“تا راده‌یه‌ك نمایشی جلوبه‌رگ له كۆمه‌ڵگه‌ى كوردستانی قبوڵ كراو نییه، ده‌توانم بڵێم 25%ی خه‌ڵك قبوڵیانه و پێشوازی لێده‌كه‌ن، ئه‌مه‌ش سه‌ره‌تایه‌كی باشه”.\nلانه باس له هاندانى باوك و دایكی ده‌كات كه رێگای پێده‌ده‌ن له‌سه‌ر ته‌خته نمایشی جلوبه‌رگ بكات و گه‌شتى شاره‌كانى تری كوردستانیش بكات، گوتى “له‌گه‌ڵ ئه‌مه‌شدا هێشتا هه‌ندێك رێگری هه‌ر هه‌یه ئه‌گه‌رچی یارمه‌تی زۆریان داوم، به‌ڵام من به‌رده‌وام ده‌بم و رووبه‌ڕووی هیچ كێشه و گرفتێك نه‌بوومه‌ته‌وه”.\nبڕیاره رۆژى هه‌ینى داهاتوو، هه‌مان گروپ له كچ و كوڕان نمایش بۆ هه‌مان بڕاندی جلوبه‌رگ له فامیلی مۆڵی سلێمانى ئه‌نجام بده‌ن.\n#جلی_هاوینه #فاملی_مۆل #كچی_كورد #نمایشی_جل\nماوەی دووگیانی و ئارەزووی سێكس


چی لە پەرلەمانی پلە باڵاکان چاوەڕوان دەکرێ؟ – admin\nڕەخنەیەکی زۆر لەو ئەندام پەرلەمان و حزبانە دەگیرێت کە دەنگیان بە یاسای “چاکسازی لە موچە و خانەنشینی پلە تایبەت و باڵاکان” گیراوە، بەڵام ئایا پەرلەمانی کوردستان بێجگە لە فەرمی کردنەوەی دەوڵەمەندبوونی چینی پلەباڵای حزبە دەسەڵاتدارەکان هیچ کارێکی تری لێ چاوەڕوان دەکرێ؟\nپەرلەمانتار نوێنەری ئەو حزبانەیە کە بودجەیان لەژێر دەستدایە و لەو یاسای چاکسازیەدا دەبێ ئەم حزبانە بەشی ئەندامە پلەباڵاکانی خۆیان مسۆگەر بکەن تاکو بتوانن باڵادەستیان بەسەر کۆمەڵگەی کوردستاندا درێژەپێبدەن. هەربۆیە مەسەلەکە موچەی ئەو٨٠-٩٠ ئەندام پەرله مانە نیە کە دەبێ دەوڵەمەندببن لە ٤ساڵدا بەڵکو مەسەلەی سەرەکی دەوڵەمەندکردنی ئەو لەشکرە هەزاران کەسیەیە لە چینی باڵای حزبە دەسەڵاتدارەکان کە دەبێ بۆ هەمیشە بە پێی یاسا بە مسۆگەری دەوڵەمەندبکرێن. ئەم ٤ ملێۆنەی پەرلەمنتارانی ئەم دەورەیە وەری دەگرن شیرینی کڕینی یاسایەکە بۆ مسۆگەرکردنی دەوڵەمەندکردنی پلە باڵاکانی ئەم حزبانە. پەرلەمانتارانی ئەم حزبانە خۆیان بەشێکن یان ئەگەر تازەش بن دەیانەوێ ببن بەبەشێک لە چینی باڵای حزبەکانن و نایانەوێ بخزێنە خوارەوە بۆ چینی پلە نزمەکانی کۆمەڵگە.


هه‌ولێر: مامۆستا عه‌لی باپیر سه‌ردانی یه‌كێتی زانایانی ئاینیی ئیسلامیی ده‌كات – پێگەی فەرمی مامۆستا عەلی باپیر\nئه‌مڕۆ سێشه‌ممه 1/9/2020 مامۆستا عه‌لی باپیر ئه‌میری كۆمه‌ڵی ئیسلامیی كوردستان به‌یاوه‌ری وه‌فدێكی ئه‌نجوومه‌نی سه‌ركردایه‌تیی، له‌شاری هه‌ولێر سه‌ردانی یه‌كێتی زانایانی ئاینیی ئیسلامیی كوردستانی كردو، له‌لایه‌ن مامۆستا مه‌لا عه‌بدوڵڵا سه‌عید سه‌رۆكی یه‌كێتیی زانایان‌و جێگرو ژماره‌یه‌ك له ئه‌ندامان‌و كارگێڕانی یه‌كێتیی زانایانی ئیسلامییه‌وه پێشوازیی له وه‌فده‌كه‌ی كۆمه‌ڵی ئیسلامیی كرا…\nله‌دیداره‌كه‌دا باس له هه‌ل‌و مه‌رجی سیاسیی عێڕاق‌و هه‌رێمی كوردستان به‌گشتیی كرا.\nهه‌روه‌ها لە دانێشتنێکدا وێرای دەستخۆشیی لە کارو هەنگاوەکانی یەکێتی زانایان، چەند پرس‌و بابەتێکی پەیوەست بە پێگه‌و ڕوڵی مامۆستاو زانایانی ئایینی‌و ڕەوشی مزگەوتەکان‌و خوێندنی ئیسلامیی‌و وتاربێژان گفتوگۆی لەبارەوە کرا.\nهاوکات بابەتی ڤایرۆسی کۆرۆناو پێویستیی خۆپارێزیی‌و پابەندیی هاوڵاتییان بە رێنماییە تەندروستییەکان‌و خۆپارێزیی له‌و ڤایرۆسه‌و ڕۆڵی مامۆستایان له هۆشیاركردنه‌وه‌ی هاوڵاتییان تەوەرێکی تری دانیشتنەکە بوو.\nله‌ته‌وه‌رێكی دیكه‌ی دانیشتنه‌كه‌دا باس له بارودۆخی خراپی بارو گوزه‌رانی خه‌ڵك‌و جه‌ماوه‌رو خه‌مساردیی حكوومه‌ت بۆ به‌ده‌مه‌وه‌چوونی داوكارییه‌كان به‌تایبه‌تیی قه‌یرانی مووچه‌و لێبڕینی كرا.\nهه‌ر‌وه‌ها مامۆستا عه‌لی باپیر باسی قه‌یرانی ڕووحیی‌و ئه‌خلاقیی كرد كه كه‌متر نیه له‌قه‌یرانی ئابووریی‌و، پێویسته مامۆستایانی ئاینیی له‌وپێناوه‌دا هه‌وڵه‌كانی خۆیان چڕتربكه‌نه‌وه له به‌خه‌مه‌وه‌بوونی دین‌و ژین خه‌ڵك.\nشایەنی باسە لەو دانیشتنەدا جەخت لە هەماهەنگیی زیاتری نێوان دەزگاو دامەزراوە ئاییینیەکان کرایەوە، بەتایبەت لەو پرسانەی زەمینەی کارکردنیان هاوبەشەو لە ڕووی پیشەییەوە پێویستییان بە گەنگەشەو ڕاوێژە.\nهه‌ولێر: مامۆستا عه‌لی باپیر سه‌ردانی یه‌كێتی زانایانی ئاینیی ئیسلامیی…\nPosted by راگەیاندنی مەکتەبی مامۆستا عەلی باپیر on Tuesday, September 1, 2020


هه‌ڕه‌شه‌كانی توركیاو گوشاری پارتی له‌سه‌ر ڕۆژئاوا\nئه‌گه‌ر بگه‌ڕێینه‌وه بۆ مێژوو ده‌بینیین ئه‌وه‌نده‌ی له‌سه‌رده‌می ئه‌تاتورك و كه‌مالیزم كورد كوژراوه و له‌سێداره‌دراوه و ده‌ربه‌ده‌ركراوه و قه‌ده‌غه‌كراوه، له‌سه‌رده‌می عوسمانی و تا دوای كه‌مالیزیم نه‌بووه و دووباره نه‌بوەته‌وه، سه‌ره‌ڕای زیاد و كه‌می و باشی و خراپی حكومه‌ته یه‌ك له‌دواییه‌كه‌كانی توركیا تا ده‌وڵه‌تی ناسیۆنالیستی توركیایی نوێ و كه‌مالیزمه‌وه هه‌ر له كاتی سه‌رهه‌ڵدانی شۆرشی شێخ سه‌عیدی پیران ١٩٢٥ی ڕاپه‌رینی ئاگری داغ (ئارارات) ١٩٢٦ تا ده‌گات به ڕاپه‌رینی ده‌رسیم و راپه‌رینه‌كانیتریش.. كه‌مالیه‌كان درێغیان نه‌كردوه له سه‌ركوتكردنی كورد،دوای ئه‌م هه‌موو ساڵه ئه‌م هه‌موو گۆرانكاریه ئه‌م هه‌موو حكومه‌ته یه‌ك له‌دوایییه‌كه‌ی توركیا به هه‌موو ئه‌و به‌رزی و نزمیه‌ی كه هه‌ر حكومه‌تێك به‌رامبه‌ر كورد كردویه‌تی به خراپ به باش، كورد گه‌یشتۆته ئه‌مرۆ له په‌رله‌مانی توركیایه و ده‌نگی دلێره!\nدوای جه‌نگی ناوخۆی سوریا و به‌هێزبوونی كورد له ڕۆژئاوای كوردستان ،ئه‌ردۆگان كۆتایی به پرۆسه‌ی ئاشتی له باكوری كوردستان هێناو په‌نای برده به‌رهێرشی سه‌ربازی و گه‌مارۆی سیاسی و دیپلۆماسی له‌سه‌ر ڕۆژئاوای كوردستان، بۆ ئه‌م مه‌به‌سته هاوكاری و هه‌ماهه‌نگی له‌گه‌ڵ رێكخراوه ئیسلامییه توندڕه‌وه‌كان گرێدا و سیناریۆی ڕاكێشانی داعش و گرووپه تیرۆریستییه‌كان بۆ ناو توركیا ئه‌نجام دا ، ئه‌م سیناریۆیه لێكه‌وته‌ی ئه‌منی ڕه‌نگدانه‌وه‌ی نه‌رێنی بۆ وڵاتانی ناوچه‌كه و ئه‌وروپا و وڵاتانی ئه‌ندامی هاوپه‌یمانی ناتۆ لێكه‌وته‌وه ، بۆیه هه‌رزوو توركیا له ڕێگه‌ی ئۆپۆزسیۆنی سوریا و هێزه‌كانی سوریای ئازاد وگرووپه جیهادیی و توندڕه‌وه ئیسلامییه‌كانی وه‌ك به‌ره‌ی نوسره ده‌ستێوه‌ردانی سیاسی و سه‌ربازی له قه‌یرانی سوریا ده‌ست پێكرد ، دوای دروستبوونی ڕێكخراوی تیرۆریستی داعش سنوره‌كانی واڵا كرد به ڕووی جیهادیسته ئیسلامییه بیانییه‌كان له وڵاتانی ئاسیا و ئه‌وروپاوه بۆ چوونه ناوخاكی سوریا به‌مه‌به‌ستی ڕێگرتن له پێشڕه‌وی هێزه كوردییه‌كان له ڕۆژئاوای كوردستان، ئامانجی سه‌ره‌كی ئه‌ردۆگان له ده‌ستێوه‌ردان له جه‌نگی ناوخۆی سوریا به‌پله‌ی یه‌كه‌م ڕێگرتن بوو له سه‌ربه‌خۆیی و به‌هێزبوونی كورده‌كانی ڕۆژئاوای كوردستان .\nهاوته‌ریب به ئه‌جێنداكانی ئه‌ردۆگان له قه‌یرانی سوریا ،پارتی دیموكراتی كوردستانیش بۆخۆی سه‌رئێشه‌ی زۆری هه‌بووه بۆ ڕۆژئاوای كوردستان ، پارتی لە دەرەوەی وەزارەتی پێشمەرگە هێزێكی پێنج هەزار كەسی لە لایەنگرانی حزبەكانی ناو ئەنجومەنی نیشتیمانی كورد(ئەنەكەسە)دروست كردبوو مەشقی پێده‌كردن و چەك و جبەخانەی بۆ دابین كردبوون بەناوی پێشمەرگەی رۆژئاواوه ده‌یویست هه‌نارده‌ی باكوری سوریای بكات وهاوكێشەكانی هێز لە ڕۆژئاوای كوردستان بە قازانجی خۆی بگۆڕێت و پێگه‌ی بارزانیدۆست قووت بكاته‌وه ، ئه‌جێنداكانی پارتیش خزمه‌تكردن بوو به ئه‌جێندای ئه‌ردۆگانیزم چونكه ئامانجی هه‌ردوولا ڕێگرتن بوو له پیشكه‌وتنی كانتۆنه‌كانی ڕۆژئاوای كوردستان، پارتی لەرێگەی دروستكردنی هێزی پێشمه‌رگه‌ی رۆژئاواو حیزبی كۆپیكراوه‌وه دەیویست ئەجێنداكانی خۆی لە رۆژئاوای كوردستان بەدیبهێێت، دوای ئه‌وه‌ی ئه‌م هه‌وڵه‌ی پارتی سه‌رینه‌گرت گوشاره‌كانی له‌به‌رده‌م پێکهێنانی سیستمی خۆبەڕێوەبری و دامەزراندنی سیستمی ئابوری کۆمۆناڵ چڕكرده‌وه ، به‌نمونه لە حەسەکەی رۆژئاوای کوردستان پرۆژەی ماڵیکردنی مریشک وداری زەیتوون، مێو، فستق چێنرا ، به‌ڵام پارتی لە دەروازەی سێمالکا ڕێگه‌ی نه‌ئه‌دا هەندێک کەرەسەی پێویست بۆ پێشکەوتنی ئەو پڕۆژانه بگاتە ڕۆژئاوای کوردستان ، گوشاری پارتی ته‌نها ڕێگری نه‌بوو له دابینكردنی كه‌ره‌سته بۆ پرۆژه‌كانی ئاودێری و كشتوكاڵ به‌ڵكو ڕێگه‌ی نه‌ئه‌دا هیچ شاندی رۆژئاوا له دەروازەی سمێلکا بێنه هه‌رێمی كوردستان و بپه‌ڕنه‌وه به‌ره‌و ئه‌وروپا و دوایین هه‌وڵی پارتی رێگرتن بوو لە چوونی شاندێکی کۆنگرەی نەتەوەیی کوردستان بۆ رۆژئاوا.\nپارتی به‌هۆی گوێ لی نەبون بەو باجەی هاوڵاتی کورد له ڕۆژئاوا ده‌یدات تاڕاده‌یه‌ك توانی ببێته كۆسپ و سه‌رئێشه له‌به‌رده‌م پیشكه‌وتنی كانتۆنه‌كانی ڕۆژئاوای كوردستان ،بچوك بیركردنه‌وه‌ی پارتی لە کەیسی رۆژئاوای کوردستاندا به‌ته‌واوه‌تی رەنگیدایه‌وه ، پارتی له پشتی ورده حیزبی كۆپیكراوی هۆتێل نشینه‌وه كه پشتی پێده‌به‌ستن دژایه‌تی رۆژئاوای كوردستانی ده‌كرد و سنوره‌كانی به‌ڕوودا داده‌خستن .


پێشبینییەک بۆ بەرزبوونەوەى زیاترى پلەکانى گەرما\n2021.07.16 - 15:48\nشارەزایەکى کەشناسی پێشبینی دەکات، سبەیی و دوو سبەی پلەکانی گەرما لە ناوچەکانی هەرێم زیاتر بەرزببنەوە، دەشڵێت "لە چەند ناوچەیەکی شاخاوی سنوریی پارێزگای هەولێر باران بەشێوەی نم نم دەبارێت".\nئاراس جەبار (هەینی، 16ی تەموزی 2021) لەڕونکردنەوەیەکدا بڵاوی کردەوە "سبەی شەممە پلەکانی گەرما بەرێژەی یەک تا دوو پلەی سیلیزی ڕوو لەبەرزبوونەوە دەکاتەوە و لە سەنتەری پارێزگاکان پێشبینی دەکرێت پلەکانی گەرما لە نێوان 41 تا 44 پلەی سیلیزی بێت و لەناوچەکانی گەرمیان لە نێوان 43 تا 46 پلەی سیلیزی بێت".\nئاماژەی بەوەش کرد "ئاسمانی ناوچەکە بە زۆری ساماڵ و کەمێک پەڵە ھەوری دەبێت لەگەڵ ئەگەرێکی لاوازی نمە باران و روودانی بروسکە لە ناوچە سنوری و شاخاویەکانی باکوری رۆژھەڵاتی پارێزگای ھەولێر وەک چۆمان، حاجی ئۆمەران، سیدەکان".\nئاراس جەبار ئەوەشی خستووەتە ڕوو "خێرایی ئاراستە با-ی باکوری رۆژھەڵات لەکاتەکانی بەرەبەیاندا چالاک دەبێت و بە خێرای 17-25کیلۆمەتر لە کاتژمێریکدا لەکاتەکانی رۆژدا و ئاسایی دەبێتەوە بۆ ئاراستە با- ی باشوری رۆژئاوا بەخێرای 15-25کیلۆمەتر لەکاتژمێرێکدا".\nشارەزاکە پێشبینى کردووە "دوو سبەی یەکشەمە کاریگەری سەرەتای شەپۆلی گەرما دەست پێ بکات و پلەکانی گەرما ڕوو لەبەرزبوونەوەی زیاتر بکەن".\nدەستەى کەشناسى پێشبینییەکانى لەبارەى کەشوهەواى 4 ڕۆژى پێش جەژنەوە ئاشکرا کرد\n2021.07.15 - 16:12\nپێشبینییەک بۆ دابەزینى پلەکانى گەرما\n2021.07.15 - 11:50\nئاگادارییەکی بەپەلە بۆ ئەو کەسانەی دەیانەوێت لە ڕۆژی دەنگدان کار بکەن\n2021.07.29 - 22:55\nچارەسەرێکى نوێ بۆ کۆرۆنا و ئەنفلۆنزاش دۆزرایەوە\n2021.07.29 - 17:54


هەمووان كۆكن "ژنی دووەم ماڵی وێرانكردن"جیلان... چیرۆكی "خۆ خنكاندن"ی دایكی دوو منداڵ\nهەمووان كۆكن "ژنی دووەم ماڵی وێرانكردن"\nجیلان... چیرۆكی "خۆ خنكاندن"ی دایكی دوو منداڵ\nجیلان سعود (28ساڵ) دایكی دوو منداڵ، هەینی رابردوو لە خانەقین و لە ماڵەكەی خۆیدا تەرمەكەی هەڵگیرایەوە، پەتێك لە ملی بووە و خنكاوە، ئەو روداوە دوای قوڵبونەوەی كێشەكانی دێت لەگەڵ مێردەكەی، بەپێی وتەی كەسوكاری هەردولایان، دووساڵ لەمەوبەر ژنی دووەمی بەسەردا هێنراوە.\nجیلان دواینیوەڕۆی 10ی حوزەیران لەسەر بانی ماڵەكەی خۆیاندا بەپەت خنكاوە و لە دوای خۆی نامەیەك بەجێهێڵدراوە و تیایدا هاتووە "دەرونم زۆر هیلاکە چیتر بەرگەى هیچ ناگرم و ئاخر رۆژمە"، بەڵام نامەكە بۆ دایكی جیلان جێی گومانە.\nروداوەكە كێشەیەكی گەورە لە نێوان كەسوكاری كچەكە و مێردەكەیدا دروستدەكات و لە نەخۆشخانە و بەر لە وەرگرتنەوەی تەرمەكەی روبەڕوی یەك بونەتەوە و لە یەكتریانداوە. هەروەها لە پرسەكەشیدا.\nچیرۆكی بەر لە روداوەكە\nبەپێی گێڕانەوەی نهایە، خەسوی جیلان، كاتژمێر 12ی نیوەڕۆ جیلان و دوو منداڵەكەی لە خەو هەستاون، دوای نانخواردن لەسەر یەك سفرە – لەگەڵ ماڵی خەسوی پێكەوە دەژین- خۆیی و هەردوو منداڵەكەی شۆردووە، "هەر لەسەر سفرە ماچێكی مێردەكەی كردووە"، نهایە دەڵێت "ئەو هەڵوێستەی بۆ ئەو نامۆ بووە و دڵم خورپەی كردووە شتێك رودەدات".\nزیاتر وتی "بەباش نەدەهاتە پێش چاوم، هەستمدەكرد بۆ شوێنێكی دور دەڕوات و چیتر ناگەڕێتەوە... بۆیە وتم رۆڵە چی بووە، پێكەنی و وتی هیچ نییە پورێ".\nبەباش نەدەهاتە پێش چاوم، هەستمدەكرد بۆ شوێنێكی دور دەڕوات و چیتر ناگەڕێتەوە\nدوای نانی نیوەڕۆ، "مێردەكەی جیلان دەچێتە دەرەوەی ماڵ"، هۆڵی بەكرێدانی هەیە بۆ ئاهەنگ و بۆنەكان و بەپێی وتەی نهایە تەلەفونیان بۆ كردووە.\nماڵی جیلان لە قاتی سەرەوەی شوقەیەكی ماڵی خەسویدایە، بەڵام بۆ نانخواردن پێكەون، كاتژمێر دوو و نیوی دواینیوەڕۆ، كچە حەوت ساڵانەكەی جیلان بەپەلە دێتە خوارەوە و دەڵێت "داپیرە فریاكەوە".\nنهایە دەڵێت كاتێك چۆتە سەرەوە دەبینێت، جیلان بە پەت خۆی هەڵواسیوە و "منیش زۆر ترسام، هاوار و قیژەم كرد و بەپەلە گەیاندمانە نەخۆشخانە"، ئەوەش دوای ئاگاداركردنەوەی پۆلیس، كە هەر ئەوانیش تەرمەكەیان بردووە.\nبەپێی گێڕانەوەی كەسوكاریی بەر لە گەیشتنی بۆ نەخۆشخانە جیلان گیانیلەدەستداوە.\nبرا و دایكی جیلان لە نەخۆشخانە دەچنە سەر تەرمی كچەكەیان و هەرلەوێ روبەڕوی شوانە مێردی جیلان دەبنەوە و لەیەكتردەدەن.\nپەخشان جەهانبەخش، دایكی جیلان، بە (كەركوك ناو)ی وت "خۆم تەرمی كچەكەم شۆردووە، شوێنەواری لێدان و شینبونەوە بە جەستەییەوە بووە... من گومانم هەیە خۆی خنكاندبێت، قەد باوەڕ بەوە ناكەم... پێدەچێت مێردەكەی پەتەكەی خستبێتە ملی، پەتەكە زۆر بە قوەت بووە، بەستنەكەی لە ئیشی ژن ناچێت كە بتوانێت بەو شێوەیە توندی بكات".\nپەخشان وتی "تەنانەت دوو رۆژ لەمەوبەر لای من بوو، هیچ كێشەكی باسنەكرد، بۆیە گومانم هەیە خۆی خنكاندبێت". هەر لەسەر ئەو بنەمایەش سكاڵایان دژی شوانە تۆماركردووە و دەستگیركراوە.\nبرایەكی جیلان لە نەخۆشخانە توڕە دەبێت و بۆكسێك بە زاواكەیاندا دەكێشێت، ئەویش وەڵامی دەبێت و پۆلیس زاواكەیان هەر لەوێ دەستگیردەكات و ئێستا لە زیندانە. هەروەها لەپرسەكەشیدا شەڕ لە نێوان كەسوكاری هەردولا روودەدات.\nگەڕانەوە بۆ سەردەمی هاوسەرگیری\nنۆ ساڵ لەمەوبەر جیلان و شوانەی هاوسەری، بە خۆشەویستی هاوسەرگیری دەكەن، كاتێك جیلان لە پۆلی شەشەمی زانستی بووە.\nپەخشان جەهانبەخش - دایكی جیلان – دەڵێت كە ئەوان لەگەڵ ئەو هاوسەرگیرییەدا نەبون، چونكە خوێندنی لەبەردەمدا بووە، بەڵام پێداگری ماڵی شوانە و خواستی كچەكەیان بۆ شوكردن وایكردووە رازی بن.\nجیلان دایكی دوو منداڵە، كچێكی حەوت ساڵ و كوڕێكی پێنج ساڵ.\nبەردەوام كچەكەی لەگەڵ مێردەكەیی و ماڵی خەسوی كێشەی هەبووە\nپەخشان دەڵێت "بەردەوام كچەكەی لەگەڵ مێردەكەیی و ماڵی خەسوی كێشەی هەبووە، هەر بەو هۆیەوە لە سەرەتای 2021 تا چەند مانگێك لەمەوبەر تۆراوە و چۆتەوە ماڵی باوكی، كێشەكەشیان لە دادگا بووە و بۆ جیابونەوە، بەڵام دواتر خۆی ویستویەتی بچێتەوە لای منداڵەكانی".\nژنی دووەم، ماڵی جیلانی تێكدا\nیەكێك لە هۆكارەكانی تۆرانی جیلان، وەك دایكی دەڵێت ئەوەبووە شوانەی هاوسەری، ساڵی رابردوو ژنی دووەمی هێناوە، ئەوەش "جیلانی بێتاقەت كردووە".\nهەروەها دەڵێت "ماڵی خەسوی بەردەوام سوكایەتییان پێكردووە و لێشیانداوە، هەندێكجار بە دز ناویان بردووە، هەر شتێك لەماڵەكەدا ونبوایە دەیانوت ئەو دزیویەتی، ئەو رەفتارانە زۆر بێتاقەتی كردووە". لەگەڵئاماژەدان بەوەی "رێگرییان لێكردووە" خوێندن تەواوبكات.\nبەڵام نهایە - خەسوی جیلان – دەڵێت "ئەو قسانە راست نین، من وەكو كچەكانی خۆم سەیرم دەكرد، هەمیشە یارمەتیم دەدا، بەڵام ئەو نەخۆشی دەرونی هەبوو، ناوبەناو بێتاقەت دەبوو و ئاگای لەخۆی نەدەبوو، ناوبەناو چاكدەبۆوە"، بەڵام (كەركوك ناو)، هیچ بەڵگەیەكی دەستنەكەوت لەسەر ئەوەی ئایا نەخۆشی دەرونی هەبووە یان نا.\nهەروەها دایكی جیلان دەڵیت لە ماوەی هاوسەرگیری نێوانیاندا، چەند جارێك كچەكەی تۆراوە و گەڕاوەتەوە ماڵی باوكی، بەڵام هەموكات لەسەر خواستی خۆیی و لەبەر منداڵەكانی گەڕاوەتەوە لای مێردەكەی.\nیەكێكی تر لە كێشەكانی جیلان، بەپێی وتەی دایكی ئەوە بووە كە نەیدەویست لەگەڵ ماڵی خەسویدا بژیت، بەڵام "مێردەكەی وتویەتی ناتوانم كرێی خانوو بدەم". هەرچی ژنی دووەمی شوانەیە كە پارێزەرە، سەرەتا هەر لەگەڵ ئەواندا ژیاوە، بەڵام چەند مانگێك لەمەوبەر چۆتە خانویەكی تر.\n"ژنی دووەم ئاگری لە ماڵی كچەكەم بەردا... لەوەتەی ئەو ژنەی هێناوە شوانە وەك جاران گرنگی بە كچەكەم نەدەدا و چەندین جار لێیداوە"، دایكی جیلان وایوت.\nژنی دووەم ئاگری لە ماڵی كچەكەم بەردا... لەوەتەی ئەو ژنەی هێناوە شوانە وەك جاران گرنگی بە كچەكەم نەدەدا\nخەسوو و كەسوكاری شوانە دەڵێت كە لە دوای خۆی، جیلان نامەیەكی بەجێهێشتووە و تیایدا نوسیویەتی "دەرونم زۆرهیلاکە چیتر بەرگەى هیچ ناگرم و ئاخر رۆژمە".\n(كەركوك ناو)، نامەكەی نەبینیوە، بەڵام كەسوكاری هەردولا وتیان كە ئاوای تیانوسراوە. بەڵام پەخشان دایكی جیلان وتی "ئەو نامەی جیلان نییە، بۆ ئەوەیە كەیسەكە بشاردرێتەوە".\nبەڵام نهایە – خەسوی جیلان-، جەختیكردەوە لەوەی "نامەی جیلان خۆیەتی"، وتیشی "چەند جارێكی تر لەڕێی حەبەوە هەوڵی خۆكوشتنیداوە".\nزیاتر وتی "من لەگەڵ ئەوە نەبوم ژنی دووەم بەسەر بوكەكەمدا بێت، بەڵام لە دەسەڵاتی مندا نەبوو و نەمنتوانی رێگریی بكەم... ئەوە کێشە و گرفتى خستە نێو ماڵەکەى جیلان".\n"خۆكوشتن چارەسەر نییە"\nجیلان، كە بەپێی وتەی دایكی خەونی ئەوەی هەبووە درێژە بە خوێندنەكەی بدات و لە باری پزیشكی جوانكاریدا بخوێنێت، بەهۆی ئەوەی كاری ئارایشتگای دەكرد، دوای مردنی توێكاری بۆ كراوە و دواتر بەخاكسپێردرا. بەڵام هێشتا راپۆرتی پزیشكی تەواونەبووە.\nلێپرسراوی پۆلیسی خانەقین كە ئاگاداری كەیسەكەیە و نەیویست ناوی خۆی بڵاوبكاتەوە، وتی "ئێمە تەرمەكەیمان لەناو ماڵەكەیدا هەڵگرتەوە... پەتێك بە ملییەوە بوو و هەڵواسرابوو... یەكەم هەنگاومان ئەوە بوو مێردەكەی دەستگیر بكەین و ئێستا لە زیندانە، هێشتا لێكۆڵینەوەكان بەردەوامن لەم كەیسە".\nتەرمەكەیمان لەناو ماڵەكەیدا هەڵگرتەوە... پەتێك بە ملییەوە بوو و هەڵواسرابوو\nوتیشی "چاوەڕێی راپۆرتی پزیشكی دەكەین و دواتر كەیسەكە رەوانەی دادگا دەكرێت".\nئەوەش دوای ئەوە هات كەسوكاری جیلان داوای یاساییان لەسەر شوانە تۆماركرد.\nئەمە دووەم حاڵەتی مردنی ژنانە لە چوارچێوەی كێشەی خێزانیدا لە خانەقین و لە ئەمساڵدا، بەپێی وتەی پۆلیس.\nحاڵەتی یەكەم، كوشتنی ژنێك بوو لەناو ماڵەكەی خۆیداو هێشتا كەیسەكەی یەكلایینەكراوەتەوە.\nساجدە محەمەد، بەڕێوەبەرى بەرەنگاربونەوەى توندوتیژى خێزانى لە خانەقین، وتی "هێنانی ژنی دووەم، كێشەی ئەو خێزانەی گەورەتر كردووە، تا گەیشت بەم روداوە نەخوازراوە".\nژنی دووەم بەپێی یاسا بەركارەكانی هەرێمی كوردستان، رێگەپێنەدراوە، لەیەك حاڵەتدا نەبێت، كە ژنی یەكەم خۆی رەزامەندی نیشان بدات. بەڵام لە عیراق یاسا رێگە بە ژنی دووەم، سێیەم و چوارەمیش دەدات، بەپێی یاسا و لەسەر بنەمای ئایینی ئیسلام.\nخانەقین كە قەزایەكی جێناكۆكە لە پارێزگای دیالە، لە چوارچێوەی یاساكانی پەرلەمانی عیراقدا كاردەكات، بەوپێیەبێت لەو قەزایە ژنی دووەم رێگەپێدراوە.\nساجدە محەمەد داوای لە ژنان كرد كە لە حاڵەتی توندوتیژدا كە بەرامبەریان دەكرێت، پەیوەندییان پێوەبكەن. ئەو وتی "پارێزەری تایبەت دەگرین بۆ ئەوەی بەرگرییان لێبكات... خۆكوشتن چارەسەر نییە، رێگای تر هەیە".\nبەشێك لە ژنان چیرۆكی توندوتیژی بۆ سەركەوتن دەگۆڕن


داعش دواهه‌مین كارتی خۆی به‌كارده‌هێنێت\nهێزه عیراقییه‌كان یه‌كه‌م هه‌نگاویان نایه ناو موسڵه‌وه بۆ ئه‌وه‌ی داعش له‌مله‌وه بگرن‌و بیده‌ن به‌زه‌ویدا، به‌ڵام رێكخراوه‌كه هێشتا به‌رده‌وامه له‌خۆدزینه‌وه‌و كارتی قه‌ڵغانی مرۆیی به‌رزكردوه‌ته‌وه.\n"داعش له‌چه‌ند شوێنێك شه‌ڕ ده‌كات‌و له‌چه‌ند شوێنێكی تر ده‌كشێته‌وه" ئه‌مه پێشبینی یه‌كێك له‌فه‌رمانده‌كانی سوپای ئه‌مریكا بوو به‌ر له‌ده‌ستپێكردنی شه‌ڕی ئازادكردنی موسڵ به‌دووهه‌فته، ئێستاش له‌سه‌ر ئه‌رزی واقیع هه‌ر ئه‌وه رووده‌دات، شه‌ڕی سه‌خت له‌چه‌ند ناوچه‌یه‌ك‌و كشانه‌وه‌ش له‌چه‌ند ناوچه‌یه‌كی تر هه‌یه، به‌ڵام پرۆسه‌كانی كشانه‌وه شه‌پۆلی راگواستن‌و ئاواره‌بوونی هه‌زاران كه‌سیان له‌گه‌ڵدایه.\nیه‌كێك له‌چیرۆكه‌كانی راگواستن محه‌مه‌د سلێمان تێیدا ژیاوه‌و له‌ڕێی ته‌له‌فۆنه‌وه بۆ "نیقاش"ی گێڕایه‌وه "دوای ئه‌وه‌ی زانیمان هێزه عێراقییه‌كان نزیكبوونه‌ته‌وه، بڕیارماندا له‌ماڵه‌كه‌مان له‌گوندی (تلول ناسر) بمێنینه‌وه‌و هه‌رچیه‌ك رووبدات به‌جێی نه‌هێڵین، به‌ڵام له‌دواستادا هه‌موو لێكدانه‌وه‌كانمان گۆڕان‌و ئه‌وه‌ی پێشبینیمان نه‌ده‌كرد روویدا".\nوتیشی "گوێمان له‌كه‌سێك بوو له‌بڵندگۆكانی مزگه‌وته‌كه‌وه بانگه‌وازی ده‌كردو داوای له‌پیاوان ده‌كرد له‌قوتابخانه‌ی گونده‌كه كۆببنه‌وه. به‌په‌له به‌كۆمه‌ڵێك پرسیاری تێكه‌ڵ به‌ترس‌و دوودڵی‌و نادیاریه‌وه رۆیشتین، نزیكه‌ی حه‌فتا پیاو ده‌بووین‌و هه‌ر كه گه‌یشتین سێ چه‌كداری داعش پێیان راگه‌یاندین كه پێویسته ده‌ستبه‌جێ به‌خێزانه‌كانمانه‌وه گونده‌كه چۆڵ بكه‌ین".\nمحه‌مه‌د كه باوكی پێنج منداڵه به‌رده‌وام بوو، وتی "بۆ ئه‌وه‌ی هیچ رێگایه‌ك بۆ گفتوگۆو پرسیاركردنیش نه‌هێڵنه‌وه، یه‌كێكیان به‌ئاماژه‌كردن به‌په‌نجه‌ی شایه‌تمان وتی: هه‌ر یه‌كێك دوابكه‌وێت یان جێبه‌جێكردنی فه‌رمانه‌كان ره‌تبكاته‌وه، ده‌یكوژین".\nحسێن عه‌لی حاچم قایمقامی موسڵ كه ئێستا كاره‌كانی له‌ناحیه‌ی گه‌یاره‌ی ئازادكراو له‌باشووری موسڵ راده‌په‌ڕێنێت، دووپاتی كرده‌وه كه ئه‌و رێكخراوه توندڕه‌وه دانیشتووانی 35 گوندی باشووری شاره‌كه‌ی راگواستووه، به‌رله‌وه‌ی هێزه عێراقییه‌كان بگه‌نه ناوچه‌كه‌و ژماره‌ی راگوازراوانیشی به‌زیاتر له 22 هه‌زار كه‌س مه‌زه‌نده كرد.\nمحه‌مه‌د سلێمان له‌درێژه‌ی گێڕانه‌وه‌ی چیرۆكه‌كه‌یدا له‌ناو موسڵه‌وه، به‌ده‌نگێكی نزم دووپاتی كرده‌وه كه "خه‌ڵكی گوندی تلول ناسر (55 كم باشووری موسڵ) به‌پێ له‌گونده‌كه چوونه‌ته ده‌ره‌وه‌و نزیكه‌ی بیست چه‌كداری داعش به‌خێزانه‌كانیانه‌وه یاوه‌ریان كردوون تا چه‌ترێك بۆ كشانه‌وه‌یان له‌ترسی بۆردومانی ئاسمانی دابین بكه‌ن".\nوتیشی "دیمه‌نێكی تۆقێنه‌ر بوو، هه‌ر كه‌سێك ئۆتۆمبێلی هه‌بووایه هه‌ڵده‌هات‌و ئه‌وه‌ی بیتوانیایه له‌مه‌ڕوماڵات‌و شتی به‌نرخ له‌گه‌ڵ خۆی ده‌یبرد، به‌ڵام زۆرینه‌ی زۆری خه‌ڵكه‌كه خۆیان له‌نێو كاروانێكدا بینیه‌وه كه ده‌یان كه‌سی تێدابوو، هاوارو ناڵه ئه‌و ناوه‌ی پڕكردبوو، كه‌س نه‌یده‌زانی چی رووده‌دات‌و ته‌نیا ئه‌وه‌مان ده‌زانی كه به‌ره‌و ئه‌و رێگا قیرتاوه‌یان ده‌بردین كه به‌ره‌و موسڵ ده‌چێت".\nله درێژه‌ی قسه‌كانیدا محه‌مه‌د وتی "به‌چه‌ندین گونددا تێپه‌ڕین كه هه‌مان سیناریۆیان له‌گه‌ڵدا په‌یڕه‌و كرابوو، به‌درێژایی رێگاكه چه‌ندین كاروانی خه‌ڵكمان بینی به‌پێ ده‌ڕۆیشتن، هه‌ندێك خێزان توانیبوویان له‌ده‌ستی داعش هه‌ڵبێن‌و په‌نا بۆ ناحیه‌ی شۆره ببه‌ن كه نزیكه‌ی 30 كم له‌باشووری موسڵه‌وه دووره‌و چه‌ند رۆژێك له‌وه‌و به‌ر هێزه عێراقییه‌كان كۆنترۆڵیان كردبووه‌وه، به‌ڵام ئێمه به‌ته‌نیا گه‌شته‌كه‌مان ته‌واو كردو بۆ ماوه‌ی دوو ڕۆژی ته‌واو رۆیشتین‌و له‌و ماوه‌یه‌دا له‌چۆڵه‌وانیدا ده‌نووستین‌و خۆڵ‌و به‌ردمان ده‌كرده سه‌رین‌و خه‌ریك بوو له‌برسان‌و له‌هیلاكیدا بمرین".\nبه‌لانی كه‌مه‌وه چوار شایه‌تحاڵ بۆ "نیقاش"یان دووپات كرده‌وه كه ژماره‌یه‌كی زۆر گوندنشین گه‌یشتنه شاره‌كه "له‌لای باشووره‌وه به‌پێی چوونه شاره‌كه‌و نیشانه‌ی هیلاكیان پێوه دیاربوو، پێڵاوه‌كانیان دڕاوو جلوبه‌رگ‌و ده‌موچاویان خۆڵاوی بوو، چه‌ند ئۆتۆمبێلێك به‌په‌له چوون بۆ گواستنه‌وه‌یان بۆ ناوه‌وه".\nبه‌درێژایی 10 رۆژی رابردوو هاتنی دانیشتووانی گونده‌كان به‌ره‌و موسڵ به‌رده‌وام بوو، ته‌نیا داعش نه‌یهێنابوون، به‌ڵكو زیاتر له 15 گوندی خۆرئاوای موسڵ دانیشتووانه‌كانیان به‌ویستی خۆیان هه‌ڵاتوون دوای ئه‌وه‌ی زانیبوویان گروپه‌كانی حه‌شدی شه‌عبی نزیك بوونه‌ته‌وه ئه‌ویش له‌ترسی ئه‌نجامدانی پێشێلكاری له‌دژیان وه‌ك ئه‌وه‌ی له‌شاره‌كانی دیكه وه‌ك فه‌لوجه روویدا، ئه‌گه‌رچی تائێستا پێشێلكاریه‌كی ئه‌وتۆ له‌ناوچه ئازادكراوه‌كانی باشووری موسڵ تۆمار نه‌كراوه كه ئه‌و گروپانه‌ی تێدا جێگیره.\nپزیشكێك كه داوایكرد ناوی نه‌هێنرێت كه یاوه‌ری هێزه عێراقییه‌كانی كردووه له‌ناوچه‌ی عه‌ین جه‌حشی باشووری موسڵ، ده‌ڵێت "له‌و گوندانه‌دا دانیشتووانم نه‌بینیوه، لێره ته‌نیا سه‌گ‌و مه‌ڕوماڵات‌و مریشكی لێیه".\nكاتێك محه‌مه‌د سلێمان گه‌یشته به‌شه قورسه‌كه‌ی چیرۆكه‌كه‌ی زمانی ته‌ته‌ڵه‌ی كرد، پاشان قسه‌كانی ته‌واو كرد "له‌گه‌شته سه‌خته‌كه‌ماندا به‌به‌رده‌وامی ده‌وه‌ستاین تا به‌ته‌مه‌ن‌و منداڵه‌كان پشوویه‌ك بده‌ن، به‌ڵام كاتێك چه‌ند ته‌رمێكی ئه‌و پیاوانه‌مان بینی كه داعش چه‌ند سه‌عاتێك پێش تێپه‌ڕبونی ئێمه كوشتبوونی‌و له‌هه‌ردوولای رێگاكه بڵاوببوونه‌وه، په‌شۆكان له‌ناوماندا بڵاوبووه‌وه، به‌تایبه‌تی له‌ناو ژن‌و منداڵاندا‌و ده‌بووایه زیاتر په‌له بكه‌ین به‌بێ وه‌ستان تا دوور بكه‌وینه‌وه، هه‌رگیز ئه‌وه‌م له‌یاد ناچێت كه رووی منداڵه‌كانمان له‌سه‌ر ته‌رمه‌كان وه‌رده‌گێڕا".\nهه‌موو گوندنشینه راگوێزراوه‌كان نه‌گه‌یشتوونه‌ته موسڵ، سه‌دانیان توانیان له‌شارۆچكه‌ی حه‌مام عه‌لیل بمێننه‌وه‌و ئه‌وانه‌ش به‌ختیان هه‌بوو، چونكه هێزه عیراقیه‌كان شارۆچكه‌كه‌یان كۆنترۆڵكرده‌وه‌و ئێستا ئه‌وان ئازاد كراون‌و هه‌ندێكیان ده‌ركه‌وتن كه به‌بۆنه‌ی رزگاربوون له‌داعش ئاهه‌نگیان ده‌گێڕا.\nهه‌رچی خێزانه به‌دبه‌خته‌كانیشه ئه‌وا گواسترانه‌وه بۆ شاری ته‌له‌عفه‌ر (60 كم خۆرئاوای موسڵ)، له‌و باره‌یه‌وه قایمقامی موسڵ دووپاتی كرده‌وه كه رێكخراوه‌كه نزیكه‌ی دوو هه‌زار گوندنشینی راپێچی ئه‌و شاره كردووه تا بیانكاته قه‌ڵغانی مرۆیی به‌تایبه‌تی كه شاره‌كه گرنگترین مۆڵگه‌ی داعشه له‌دوای موسڵ، پێشبینیش ده‌كرێت له‌چه‌ند هه‌فته‌ی داهاتوودا شه‌ڕی قورسی تێدا به‌ڕێوه بچێت.\nدوای 10 رۆژ له‌ده‌ستپێكردنی شه‌ڕی نێو شه‌قام له‌گه‌ڕه‌كه‌كانی خۆرهه‌ڵاتی موسڵ، ئه‌وه روون ده‌بێته‌وه كه گه‌وره‌ترین ئاسته‌نگ له‌به‌رده‌م هێزه عێراقییه‌كان مه‌ده‌نیه‌كانن، وه‌ك فه‌ریق روكن تاڵب شه‌غاتی فه‌رمانده‌ی هێزه هاوبه‌شه‌كان ده‌ڵێت.\nكێشه‌كه ئه‌وه‌یه كه رێكخراوه‌كه زوو دركی به‌گرنگی قه‌ڵغانی مرۆیی كردووه، چونكه ماوه‌ی دووساڵه رێگای نه‌داوه خه‌ڵك شاره‌كه به‌جێبهێڵن‌و دواتر ئه‌و كاره‌شی به‌گواستنه‌وه‌ی هه‌زاران گوندنشین بۆ شاره‌كه له‌م دواییانه‌دا پته‌وتر كرد، هه‌روه‌ك دانیشتووانی ئه‌و گه‌ڕه‌كانه‌ش كه شه‌ڕی سه‌ختی نێو شه‌قامیان تێدا به‌ڕێوه‌ده‌چێت، به‌جێهێشتنی شاره‌كه ره‌تده‌كه‌نه‌وه.\nیه‌كێك له‌دانیشتووانی ناوچه‌ی كه‌رامه كه چه‌ند رۆژێكه شه‌ڕی تێدایه ده‌ڵێت "ئاواره‌بوون بۆ گه‌ڕه‌كه‌كانی دیكه چاره‌سه‌ر نییه، چونكه زوو بێت یان دره‌نگ شه‌ڕ ده‌گاته ئه‌و گه‌ڕه‌كانه‌ش، ئێمه سوورین له‌سه‌ر مانه‌وه له‌ماڵه‌كانماندا به‌هیوای ئازادبوون‌و رزگاربوون له‌م دۆزه‌خه".\nبارودۆخی محه‌مه‌د سلێمان زۆر نه‌گۆڕاوه، ئه‌وو سه‌دان گوندنشینی راگوێزراو له‌قوتابخانه‌و بینای حكومیدان نیشته‌جێن له‌به‌ری لای راستی موسڵ، بۆیه سروشتیه كه چیرۆكه‌كه‌ی به‌شێوازێكی ره‌شبینانه كۆتایی پێبهێنێت "ئێستا ده‌ست له‌سه‌ر روومه‌تم داده‌نێم له‌چاوه‌ڕوانی شه‌ڕه سه‌خته‌كه‌دا كه پێده‌چێت لێره به‌ڕێوه‌بچێت، ره‌نگه جارێكی تر ناچاری ئاواره‌بوون ببین، دێوه‌زمه‌ی مه‌رگ به‌دوامانه‌وه‌یه".


زایینی: ١٥-١١-٢٠١٧ - هەتاوی: ١٣٩٦/٠٨/٢٤ - ١١:٤٣ تاران قه‌باره‌ی فۆنت:\nکوردستان میدیا: شاندێکی حیزبی دێموکراتی کوردستانی ئێران و کۆمەڵەی شۆڕشگێری زەحمەتکێشانی کوردستانی ئێران کۆ بوونەوە و کۆمەڵێک پرسی گرینگیان تایبەت بە کورد و ناوچەکە تاوتوێ کرد.\nڕۆژی دووشەممە ڕێکەوتی ٢٢ی خەزەڵوەری ١٣٩٦ی هەتاوی، شاندێکی حیزبی دێموکراتی کوردستانی ئێران، بە سەرپەرەستی "مستەفا هیجری" سکرتێری گشتی حیزبی دێموکرات سەردانی کۆمەڵەی شۆڕشگێری زەحمەتکێشانی کوردستانی ئێرانیان کرد و لە لایەن "عەبدوڵڵا موهتەدی" سکرتێری گشتی کۆمەڵە و شاندێکی ئەو حیزبەوە پێشوازیان لێکرا.\nلەو دانیشتنەدا دوو حیزبی هاوپەیمان کۆمەڵێک پرسی پێوەندیدار بە مەسەلەی کوردیان و لێکدانەوەی سیاسیان هێنایە بەر باس.\nهەروەها دەستێوەردانە ئاشکراکانی کۆماری ئیسلامی لە کاروباری ناوچەکە و وڵاتانی دەوروبەر و چۆڵ کردنی مەیدان بۆ میلیشا سەرەڕۆکانی سەر بە ڕێژیم و لەوەش گرینگتر بیری چەقبەستووی کۆماری ئیسلامی بووەتە هۆی ئەوەیکە کۆدەنگییەک لە لایەن وڵاتانی عەرەبی و هاوپەیمانان دروست بێت بۆ ئەوەی چیتر دەرفەت بە کۆماری ئیسلامی نەدرێت ئاوا بێ‌پەردە دۆخی ناوچەکە بشوێنێت.\nلە تەوەرێکی دیکەی قسەکانیاندا باسیان له پێویستی هەرچی زیاتر نزیک بوونەوەی هێز و لایەنە سیاسییەکان کرد کە وەک ئەرکی هەر کام لە هێزەکان دانرا.\nسەبارەت بە دۆخی ئاڵۆزی باشووری کوردستان و بوونی مەترسی لە سەر تێکۆشەرانی سیاسی جەخت کرایەوە کە لە سەرجەم بوارەکانی دیپلۆماسی، نیزامی و ئەمنییەتی هەماهەنگی تەواو بکرێت و بە یەکەوە بەرانبەر بە پیلانەکانی کۆماری ئیسلامی بوەستن.\nدوای دیاری کردنی ڕێوشوێنی پێویست لە سەرجەم بوارەکاندا کۆبوونەوەکە کۆتایی پێ هات.


شەڕی بوک وخەسوو\n6/2/2019 5:39:04 PM\n4796 جار خوێندراوەتەوە\nلەکۆمەڵگەی کوردیدا وا سەیری پەیوەندی نێوان بوک وخەسوو دەکرێت، کەپەیوەندییەکی ناسەقامگیر وناجێگیرە، لەھەڵکشان وداکشانی بەردەوامدایە، وە لەعورفی کۆمەڵایەتیدا ئەوکەسانەی کەبەردەوام ناکۆکن ودەمەدەمێیانە پێیان دەوترێت ئەڵێی بوک وخەسوون.\nچونکە بوک وخەسوو نەئەتوانن بەیەکەوە بژین، وەنەئەشتوانن بێیەک بژین، قەت دانویان بەیەکەوە ناکوڵێ، پەیوەندیان لەباشترین حاڵەتیدا موعەڕەزە بۆ شەڕ ولەخراپترین حاڵەتیشدا موعەڕەزە بۆ خۆبەختکردن لەپێناو یەکتریدا، لەوکاتەی موو بەنێوانیاندا ناچێ، بەئەندازەی رۆژھەڵات ورۆژئاوا لەیەکدی دوورن، لەوکاتەش کەبەئەندازەی رۆژھەڵات ورۆژئاوا لەیەکدی دوورن بەتاڵە مویەک بەیەک دەگەنەوە. بەکورتی لەحاڵەتی شەڕو ئاشتیەکی ھەمیشەیدان.\nشەڕ وناکۆکیەکانیشیان بەوە دەستپێدەکات کە لەپاشملە بەخراپە باسی یەکدی دەکەن، بەتوانج وپلار ودەمەبۆڵێ وروبەڕوبونەوەی راستەوخۆدا تێپەڕدەبێت تا دەگاتە تۆران وجیابونەوە، جارێکی تر ئاشتبونەوە وپێکھاتنەوە، ئەمە سروشتی پەیوەندی نێوان بەشێکی زۆری بوک وخەسووەکانە، بەڵام زەرەر مەندی یەکەم لەم پەیوەندیە ناجۆر وناجێگیرە تەنھا خێزانە، چونکە بەھۆی ئەم پەیوەندیەوە خێزان بەدۆخێکی دڵەڕاوکێی بەردەوامدا گوزەر دەکات.\nشەڕی نێوان یەکێتی وپارتیش کت ومت لەشەڕی نێوان بوک وخەسوو دەچێت. تەماشا کەن لەبەرەی کوردستانیەوە، بۆ یەکەم ھەڵبژاردنی پەرلەمانی کوردستان لەساڵی ١٩٩٢ ودابەشکاری پەنجا بەپەنجا وحکومەتی ھاوبەش وپاشان شەڕی ناوخۆ وجیاکردنەوەی ئیدارە و دواتر ئاشتەوایی وپێکھاتنەوە تا ئەندازەی یەک لیستی ویەک گوتاری. جارێکی تر لەیەک دورکەوتنەوە، پاشان پێکھاتنەوە. ئەنجامدانی ریفراندۆم بەیەکەوە، بەڵام ١٦ ی ئۆکتۆبەر دژی یەکتر. ئەنجامدانی ھەڵبژاردنی پەرلەمانی کوردستان بەیەکەوە، بەڵام ھەڵبژاردنی سەرۆکی کۆماری عێراق دژی یەکتر. بۆ دانانی سەرۆکی حکومەت بەیەکەوە، بەڵام بۆ سەرۆکی ھەرێم مەگەر خودا بۆ خۆی بزانێت بەیەکەوەن یان نا. بۆ دانانی پارێزگاری ھەڵەبجە بەیەکەوەن، بەڵام بۆ پارێزگاری کەرکوک دژی یەکترن. لەھەولێر کۆکن، کەچی لەسلێمانی ودھۆک وبەغداد وھەڵەبجە وکەرکوک ناکۆکن وھەریەکە ولەڕێیەکە.\nئەم دوو حیزبە لەوکاتەی یەکتر تەخوین دەکەن وھەڕەشەی ئەوە لەیەکتر دەکەن پێڵاوی لاستیک دەرخواردی یەکتر ئەدەن، بەیەک تەلەفۆن یان نامە دەکرێت ببنەوە بەبرا وئامادەیی پیشانبدەن بۆ ئەوەی خۆیان بەخت وفیدای یەکتر بکەن ومیللەت بەھۆکاری ناکۆکیان تۆمەتبار بکەن.\nدیارە نابێت کەس خۆشحاڵ بێت بەناکۆکی نێوان دوو کورد، بەڵام لەھەمان کاتدا نابێت حەقیقەتی پەیوەندی ناجۆری نێوان ئەم دوو لایەنەش نادیدە بگیرێت وقسەی لەسەر نەکرێت، چونکە ئەم پەیوەندیە لەھەردوو حاڵەتی باشی وخراپیشدا ھەر بەزیان شکاوەتەوە بۆ میللەت.\nبۆیە رێگەی دروست ئەوەیە، ھەموو لایەنەکان لەسەر بەرژەوەندیە بنچینەیی وباڵاکانی وڵات وپرەنسیپە گشتییەکانی حوکمڕانی ودەستاودەستکردنی ئاشتییانەی دەسەڵات ھاوڕا بن، لەسەر بابەتەکانی تر و ووردەکاریەکانی سیاسەت وبەڕێوەبردن لەململانێ وکێبرکێی بەردەوامدا بن، دەنگی خەڵکیش سەنگی مەحەک بێت لەوەی ئەم ململانێیانە بەسودی کام ھێزی سیاسی بشکێتەوە.


سەرجەم كاره شانۆییەكانی سارا كەین دەكرێته كوردی - Baran\nسەرجەم كاره شانۆییەكانی سارا كەین دەكرێته كوردی\nچیرۆكنووس و وەرگێڕ خاتوو "باران" سەرجەم كاره شانۆییەكانی شانۆنووسی بەریتانی "سارا كەین" دەكاته كوردی و دەزگای چاپ و پەخشی سەردەمیش سەرجەم شانۆنامەكان كه پێنج دانەن له پێنج پەرتووكی جیاواز و بەشێوەی بۆكس بڵاو دەكاتەوه.\nوەرگێڕ له پێشەكی ئەم تێكسته شانۆییانەدا لەبارەی ژیانی نووسەرەوه ئەوەی خستۆتەڕوو كه "سارا کەین ٣/٢/١٩٧١ لەدایکبووە. دایک و باوکی ڕۆژنامەنووس بوون و باوەڕی دینداریان زۆر بەهێز بووە، بەڵام خۆی بە پێچەوانەوە، هەر لە تەمەنی حەڤدە ساڵییەوە پڕ بووە لە پرسیار و گومان و بیرکردنەوەکانی بەرەو ڕادیکاڵییەت و ئاقاری جیاوازیان بردووە. سارا شانۆکارێکی ئەکادیمی بووە و هونەر و درامای لە زانکۆ خوێندووە. هەم بە نواندن و هەم بە کاری ڕیژی لە کۆمەڵێک کاری درامیدا بەشدار بووە و وەک نووسەر و چالاکوان ژیانی بە تەواوی ئازارەکانییەوە ئەزموون کردووە. کەین پاش تووشبوونی بە خەمۆکییەکی درێژخایەن و دوای ئەوەی لە هەوڵێکی خۆکوژیدا بە خواردنی بڕێکی زۆر لە حەبی خەو، ڕزگار دەکرێت، لە ٢٠/٢/١٩٩٩، لە ناو توالێتی یەکێک لە نەخۆشخانەکانی لەندەندا، بە قەیتانی قۆنەرەکانی خۆی دەخنکێنێت.\nوەرگێڕ دواتر لەبارەی ئەم كاره شانۆییانەوه دەنووسێت: سارا لەو تەمەنە کوورتەیدا، جگە لە نووسینی سیناریۆی کوورتە فیلمێک بە ناونیشانی (پێست)، پێنج شانۆگەری هەژێنەری نووسیووە، بە ناوەکانی؛ (تەقینەوەکان)، (عەشقی فایدرا)، (ڕزگاربوو)، (تینوویەتی) و (شێتەکەی کاتژمێر ٤:٤٨). هەڵبەت سەرجەم کارە پڕ وتن و زیندووەکانی سارا بەدیهێنەری ئەو وتەیەن، کە لە دواشانۆنامەیدا دەڵێت؛ “من هەوڵ دەدەم، جێ پەنجەیەک جێبهێڵم، خۆگرتر لە خۆم.”\nئەگەر بەدوای ئەو پرسیارەشەوه بین ئەدەبی كەین سەر به چ ئەدەبێكه ئەوا وەكوو وەرگێڕ ئاماژەی بۆ دەكات؛ شانۆگەرییەکانی کەین سەر بە ئەدەبی پۆستمۆدێرنن، بەڵام بە گشتی هاوشێوەی مەرگەساتەکانی ئەنتیک پڕ زەبر و تووندوتیژین، بەو جیاوازییەوە، کە لەم کارانەدا تەواوی وردەکاری دڕندایەتی و پۆخڵەواتییەکان پیشان دەدرێت، لەکاتێکدا لە درامای ئەنتیکدا وەک نواندن ڕێ بەوە نەدراوە. لەگەڵ ئەوەیشدا، کە هەمیشە ڕەخنەی زۆر لە دیمەنە پڕ تووندوتیژییەکانی نمایشی ئەم شانۆگەرییانە گیراون، (کەین) لە وەڵامدانەوەدا سووربووە لەسەر ئەوەی بڵێت: “هەرچی دەنووسرێت دەکرێت لەسەر تەختەی شانۆ نمایش بکرێت، جیهان پێویستی بەوەیە کە دەنووسرێت.”\nئەو دیوەی كۆمەڵگه كه ئەم نووسەره ویستوویەتی پیشانی بدات، ئەو دیوه راستەقینەیەیه كه زۆربەمان سڵ له بینینی دەكەینەوه، هەر بۆیه وەک وەرگێڕ دەڵێت؛ لە شانۆگەرییەکانی سارا کەیندا، خراپە لە قێزەونترین بەرگیایەتی، برین تەڕە، دەروون بیمارە و ئازار هەتا ئەوپەڕییەتی، بەڵام لە ناو هەموو ئەو ناشرینی و دڕندەییەدا دیمەنی ئەفسوونئامێز هەیە و دیالۆگەکان زۆر جار دەبنە پارچەیەک لە شیعر.\nوەرگێڕانی ئەم پێنج تێكستەی كەین، پێدەچێت ڕووبەڕووی ئەوەمان بكاتەوه كه چاوێكمان پێ بدات بۆ بینێكی وردتری كۆمەڵگەكەمان و جوانتر بینینی تاكەكان. مرۆڤ بۆ ئەوەی باشتر له دەوروبەر تێبگات زۆرجار دەقە ئەدەبییەكان رێنماییكەرێكی شیاوترن تا دەقه زانستییەكان. دەكرێت ئەم شانۆیانەش چاوساغێك بن بۆ ئەوەی باشتر له خۆمان و كۆمەڵگەكەمان تێبگەین. هەر بۆیه ئەم هەوڵەی خاتوو "باران" جێگەی دەستخۆشییه.\nئه‌م په‌ڕه‌یه 1530 جار خوێندراوه‌ته‌وه